। । शेखर जोशी एकाच दिवशी एकापेक्षा जास्त चित्रपट प्रदर्शित झाले की त्याचा फटका त्या दिवशी प्रदर्शित झालेल्या सर्वच चित्रपटांना कमी - अधिक प्रमाणात बसतो . बॉलीवूडमध्ये बडे निर्मातेही आपले चित्रपट एकाच वेळी प्रदर्शित होणार नाही , याची काळजी घेतात . पण मराठी चित्रपटसृष्टी याला अपवाद असल्याचे वेळोवेळी पाहायला मिळाले आहे . मराठीत तीन किंवा चार चित्रपटांपासून ते तब्बल सहा ते सात चित्रपट एकाच दिवशी प्रदर्शित झाले आहेत . यामुळे कोणाचाच फायदा होत नाही हा पूर्वानुभव असतानाही या शुक्रवारीही तोच खेळ पुन्हा एकदा रंगला . . विषयातील नावीन्य , प्रयोगशील दिग्दर्शक , अभिनयातील तरुणाई आणि सामाजिक माध्यमांचा उपयोग करुन चित्रपटांची केली जाणारी प्रसिद्धी यामुळे गेल्या काही वर्षांपासून शाळा - महाविद्यालयांतील विद्यार्थी आणि तरुण मराठी प्रेक्षक मराठी चित्रपटांना मिळाला आहे . आजचे बाल - किशोरवयीन प्रेक्षक हेच भविष्यातील मराठी चित्रपटांचे प्रेक्षक असणार आहेत . पण याच तरुणाईला गोंधळवून टाकण्याचे किंवा मराठी चित्रपटांचा हा भावी तसेच सध्याचा प्रेक्षकवर्ग विभागण्याचे काम गेल्या काही वर्षांपासून सुरू आहे . मराठी चित्रपटांना बहुपडदा चित्रपटगृहे प्राइम टाइममध्ये उपलब्ध होत नसल्याची ओरड एकीकडे सुरू असतानाच एकाच दिवशी एकापेक्षा जास्त मराठी चित्रपट प्रदर्शित करण्याच्या स्पर्धेमुळे आपण आपल्याच पायावर धोंडा पाडून घेत आहोत , याचा अनुभव घेऊनही मराठी चित्रपटसृष्टी शहाणी होत नाही , हे पुन्हा एकदा या शुक्रवारी ( १ जून ) दिसून आले . या शुक्रवारी ‘र्फजद’ , ‘मस्का’ , ‘बेधडक आणि ‘गडबड झाली’ हे चार चित्रपट एकाच दिवशी प्रदर्शित झाले आणि मराठी प्रेक्षक या चार चित्रपटांमध्ये विभागले गेले . एकाच दिवशी एकापेक्षा जास्त चित्रपट प्रदर्शित झाले की त्याचा फटका सर्वच चित्रपटांना कमी - अधिक प्रमाणात बसतो . बॉलीवूडमध्येही बडे निर्माते आपले चित्रपट एकाच वेळी प्रदर्शित होणार नाही , याची काळजी घेत असतात . मराठी चित्रपटसृष्टी आणि निर्माते मात्र याला अपवाद असल्याचे वेळोवेळी पाहायला मिळाले आहे . एखाद्या शुक्रवारी चार चित्रपटांपासून तब्बल सहा / सात चित्रपट प्रदर्शित झाले आहेत . यामुळे कोणाचाच फायदा होत नाही हा पूर्वानुभव असतानाही या शुक्रवारी तोच खेळ पुन्हा एकदा रंगला . क्रिकेटचा ‘आयपीएल’ हंगाम संपल्याचा आणि मे महिन्याच्या सुट्टीचा फायदा घेण्याच्या प्रयत्नात एकाच दिवशी चार मराठी चित्रपट प्रदर्शित झाले . पण एकाच दिवशी चित्रपट प्रदर्शित झाल्यामुळे प्रेक्षक विभागणीचा फटका या सर्वच चित्रपटांना बसला / बसणार आहे . गेल्या वर्षीही ऑक्टोबर महिन्यात ‘कासव’ , ‘हलाल’ , ‘निर्भया’ , ‘लादेन आला रे’ आणि अन्य तीन असे तब्बल सात चित्रपट एकाच वेळी प्रदर्शित झाले होते तर २०१६ मध्येही वर्षांच्या सुरुवातीलाच म्हणजे जानेवारी महिन्यात ‘चाहतो मी तुला’ , ‘चिरंजीव’ , ‘शासन’ आणि ‘फ्रेंड्स’ हे चार चित्रपट एकाच दिवशी प्रदर्शित झाले होते . एकाच दिवशी एकापेक्षा अधिक चित्रपट प्रदर्शित होण्याचा प्रकार या आधीही जेव्हा घडला होता तेव्हा या विषयात सामोपचाराने चर्चा करून तोडगा काढण्यात यावा , अशी चर्चा झाली होती . भविष्यात असे घडणार नाही याची काळजी घेतली जाईल , अशा गप्पाही झाल्या होत्या . मात्र त्यावर प्रत्यक्ष आणि ठोस अंमलबजावणी अद्यापही झालेली नाही . प्रत्येक निर्मात्याला आपला चित्रपट ठरलेल्या वेळी आणि ठरलेल्या दिवशी प्रदर्शित व्हावा असे वाटणे काहीही गैर नाही . पण ते करत असताना एकाच वेळी भारंभार चित्रपट प्रदर्शित झाल्यामुळे त्याचा फटका सगळ्यांनाच बसतो याचा कुठे तरी गंभीरपणे विचार करण्याची वेळ आली आहे . या आधी ‘कटय़ार काळजात घुसली’ आणि ‘मुंबई पुणे मुंबई २’ हे चित्रपट ऐन दिवाळीत एकाच वेळी प्रदर्शित झाले होते . पण सुदैवाने दोन्ही चित्रपटांना त्या स्पर्धेचा फटका बसला नाही . याच वेळी सलमान खानच्या ‘प्रेम रतन धन पायो’या हिंदी चित्रपटाची तगडी स्पर्धा या दोन्ही मराठी चित्रपटांसमोर होती . पण सलमान खानचा चित्रपट असूनही या दोन्ही मराठी चित्रपटांना त्याचा फटका बसला नाही आणि ‘कटय़ार काळजात घुसली’ , ‘मुंबई पुणे मुंबई२’ हे दोन्ही चित्रपट प्रेक्षकांनी चांगले उचलून धरले . पण असे नेहमीच घडेल असे नाही . त्यामुळेच एकाच वेळी मराठी चित्रपट प्रदर्शित होणार नाहीत , याची मराठी चित्रपटसृष्टीशी संबंधित सगळ्यांनीच काळजी घेणे गरजेचे आहे . एकापेक्षा जास्त मराठी चित्रपट प्रदर्शित झाले तर प्रेक्षकांची विभागणी होते . तसेच जास्तीत जास्त एक किंवा दोन चित्रपट एखादे कुटुंब एकत्रितपणे पाहू शकते . त्यापेक्षा अधिक चित्रपट पाहिले जात नाहीत . सर्वसामान्य प्रेक्षकांना ते आर्थिकदृष्टय़ाही परवडणारे नसते . तसेच एखादा चित्रपट पाहिला नाही तरी चार - सहा महिन्यांत तो कोणत्या ना कोणत्या वाहिन्यांवर दाखविला जाणारच आहे याची खात्री असते . त्यामुळे अन्य चित्रपट पाहिलेच जात नाहीत . यात नुकसान मराठी चित्रपटांचेच होते . मराठी चित्रपट निम्र्मात्यांनी दर महिन्यातून एकदा प्रत्यक्ष भेटून किंवा ‘व्हॉट्सअॅप’ , अन्य सामाजिक माध्यमांचा उपयोग करुन , एकमेकांच्या संपर्कात राहून चर्चा केली , तर कोणाचा चित्रपट कधी , कोणत्या दिवशी प्रदर्शित होणार आहे याची एकमेकांना माहिती होईल . एकाच वेळी अधिक चित्रपट प्रदर्शित होणार आहेत असे कळले तर चर्चेतून चित्रपटांच्या प्रदर्शनाची तारीख पुढे - मागे करता येऊ शकते . अखिल भारतीय मराठी चित्रपट महामंडळ , निर्माता संघटना , अन्य मातबर आणि नवोदित निर्माते , वितरक , चित्रपटगृह चालक या सर्वानी एकत्र येऊन यावर तोडगा काढण्याची आवश्यकता आहे . हे जितक्या लवकरात लवकर घडेल तितके झाले पाहिजे . कारण त्याचा फायदा शेवटी मराठी चित्रपटांनाच होणार आहे . आणि असे जर झाले नाही तर दर चार - सहा महिन्यांनी मराठी चित्रपटांच्या प्रदर्शनाचा तोच खेळ पुन्हा पुन्हा असाच रंगत राहील . . एकाच दिवशी एकापेक्षा अधिक चित्रपट प्रदर्शित झाल्यामुळे प्रेक्षकांची विभागणी होतेच आणि मराठी चित्रपटांसाठी चित्रपटगृहे उपलब्ध होत नाहीत . हा प्रश्न सोडविण्यासाठी महाराष्ट्रात चित्रपटगृहांची संख्या वाढविण्याची आवशक्यता आहे . महाराष्ट्राच्या विविध भागांत कमी आसन क्षमतेची चित्रपटगृहे मोठय़ा प्रमाणात उभारली गेली पाहिजेत . प्रत्येक तालुक्याच्या ठिकाणी राज्य मार्ग परिवहन महामंडळाच्या ( एसटी ) आगाराच्या जागेत अशी चित्रपटगृहे उभारता येतील . राज्य शासनानेही या चित्रपटगृहांच्या उभारणीसाठी अनुदान द्यावे . महामंडळ अशी चित्रपटगृहे उभारण्यासाठी पुढाकार घेईल . या चित्रपटगृहांमध्ये फक्त आणि फक्त मराठी चित्रपटच प्रदर्शित केले जातील , असे बंधन असावे . अशा पद्धतीची सुमारे दोनशे ते अडीचशे चित्रुपटगृहे उभारली गेली पाहिजेत . एकाच दिवशी एकापेक्षा जास्त मराठी चित्रपट प्रदर्शित होऊ नयेत , त्यासाठी महामंडळाने प्रयत्न केले पाहिजेत . मराठी चित्रपट परिनिरीक्षण मंडळाकडून जसे मंजूर होतात त्या क्रमाने ते प्रदर्शित केले जावेत , असा प्रयत्न करून पाहिला , पण ते व्यवहार्य नाही . तसेच एखादा चित्रपट अनेक महिने चित्रपटगृहांमध्ये चालत असेल तर तो काढून आता अन्य मराठी चित्रपटासाठी चित्रपटगृह उपलब्ध करून द्या , हे ही व्यवहार्य नाही . त्यामुळे चित्रपटगृहांची संख्या वाढविणे हा एक उपाय आहे . – मेघराज राजे भोसले , अध्यक्ष - अखिल भारतीय मराठी चित्रपट महामंडळ निर्मात्यांमध्ये परस्पर सामंजस्य नसल्याने असे प्रकार घडत आहेत . हे टाळण्यासाठी निर्माते , वितरक आणि चित्रपट महामंडळाने एकत्र येऊन चर्चा करावी आणि यात सामोपचाराने मार्ग काढावा . प्रेक्षकांची विभागणी होणार नाही याची काळजी घ्यावी . चर्चा आणि संवादातून पूर्वनियोजन केले तर असे प्रकार टाळता येतील आणि त्याचा फायदा निर्माते आणि पर्यायाने मराठी चित्रपटांनाच होईल . – अमोल कागणे , निर्माते चित्रपट पूर्ण झाल्यानंतर आणि चित्रपट परिनिरीक्षण मंडळाकडून तो मंजूर झाल्याचे प्रमाणपत्र मिळाल्यानंतरच चित्रपटाच्या प्रदर्शनाची तारीख जाहीर केली जावी . तशी सक्ती अखिल भारतीय मराठी चित्रपट महामंडळाने निर्मात्यांवर करावी . दक्षिण भारतात चित्रपट परिनिरिक्षण मंडळाकडून प्रमाणपत्र मिळाले की त्यानंतरच निर्माता संघटनेत चित्रपट प्रदर्शित करण्याबाबत चर्चा होऊनच तो प्रदर्शित केला जातो . दक्षिण भारतात एका वेळी दोन किंवा तीनच चित्रपट प्रदर्शित होतात . रजनीकांत किंवा अन्य मोठय़ा कलाकाराचा चित्रपट प्रदर्शित होणार असेल तर अन्य निर्माते आपल्या चित्रपट प्रदर्शनाची तारीख मागे - पुढे करतात . दक्षिणेतील निर्मात्यांमध्ये आपापसात जसे सामंजस्य आहे तसे आपल्याकडेही असायला पाहिजे . – समीर दीक्षित , पीकल एन्टरटेंटमेंट वितरण संस्था


नवी दिल्ली : यंदाच्या ' आयपीएल ' मध्ये ढिसाळ फलंदाजीमुळे अडचणीत आलेल्या दिल्ली डेअरडेव्हिल्सने वेस्ट इंडीजच्या मार्लन सॅम्युअल्सला करारबद्ध केले आहे . दिल्लीकडून खेळणारा दक्षिण आफ्रिकेचा धडाकेबाज फलंदाज क्विंटन डीकॉक यंदा दुखापतीमुळे संघाबाहेर आहे . त्याच्या जागी सॅम्युअल्सला संघात स्थान दिले जाणार आहे . 29 एप्रिलला होणाऱ्या दिल्लीच्या सामन्यापासून तो संघात दाखल होऊ शकेल . यंदाच्या मोसमामध्ये दिल्ली डेअरडेव्हिल्सची गोलंदाजी आणि झहीर खानचे कल्पक नेतृत्व यांचे कौतुक होत आहे . पण अनुभव नसलेल्या फलंदाजांमुळे दिल्लीला लक्षणीय यश मिळालेले नाही . या संघाची मदार संजू सॅमसन , रिषभ पंत , श्रेयस अय्यर , करुण नायर , आदित्य तरे या नवोदितांवरच आहे . तळात फलंदाजीस येणारा ख्रिस मॉरिस सातत्यपूर्ण फलंदाजी करत असला , तरीही त्याला आवश्यक ती साथ इतर फलंदाजांकडून मिळालेली नाही . जेपी ड्युमिनी , क्विंटन डीकॉक हे अनुभवी फलंदाज दुखापतीमुळे यंदाच्या स्पर्धेतून बाहेर पडले आहेत . त्या पार्श्वभूमीवर दिल्लीच्या संघाला मार्लन सॅम्युअल्सच्या फलंदाजीचा आधार घ्यावा लागला . सॅम्युअल्स यापूर्वी 2013 मध्ये ' आयपीएल ' मध्ये खेळला होता . त्यावेळी तो तत्कालीन पुणे वॉरिअर्स संघात होता . 2012 मध्ये त्याने पुण्याच्या संघाकडून आठ सामने खेळले . यात त्याने 124 धावा आणि आठ गडी बाद केले होते . अर्थात ट्वेंटी - 20 मधील त्याची एकूण कामगिरी प्रभावी आहे . आतापर्यंत खेळलेल्या 149 ट्वेंटी - 20 सामन्यांत सॅम्युअल्सने 32.66 च्या सरासरीने 3757 धावा केल्या आहेत . यात त्याचा स्ट्राईक रेट 117.51 इतका आहे . तसेच , 7.01 च्या सरासरीने धावा देत त्याने 68 गडीही बाद केले आहेत . दिल्ली डेअरडेव्हिल्सला आतापर्यंतच्या सहा सामन्यांमध्ये दोनच विजय मिळविता आले आहेत . उद्या ( शुक्रवार ) त्यांची लढत ताकदवान कोलकाता नाईट रायडर्सशी होईल .


बॉलिवूडची फॅशनिस्टा सोनम कपूर नेहमीच ठाम भूमिका आणि स्पष्ट मतं मांडण्यासाठी ओळखली जाते . नुकतेच पुन्हा एकदा तिने लहान वयात झालेल्या विनयभंगाच्या घटनेविषयी खुलेपणाने सांगितले . वयाच्या १३ व्या वर्षी माझ्यासोबत छेडछाडीचा प्रकार झाला होता . या प्रकाराची मी शाळेमध्ये शिक्षकांना कल्पना दिली . मात्र त्यांनी अशा गोष्टी होत असल्याचे सांगत या गोष्टीकडे कानाडोळा केल्याचे सोनम म्हणाली . मुलींना काही वेळा तिच्यासोबत घडणारा प्रकार हा छेडछाडीचा आहे , हे देखील समजत नसल्याचे ती म्हणाली . सोनमने फेमिनाला दिलेल्या मुलाखतीमध्ये म्हटले की , सिलेब्रिटी होण्यापूर्वी मी देखील एक सामान्य मुलगी होते . लहान वयात झालेल्या विनयभंगाचा प्रकार आजही मला आठवतो . चित्रपटगृहामध्ये माझ्यावर असा प्रसंग ओढावला होता . त्यावेळी मी फक्त १३ वर्षाची होते . अंधाराचा फायदा घेत एका मुलाने माझ्यासोबत केलेल्या प्रकारामुळे मी निराशही झाले होते , असे सोनम म्हणाली . वयाच्या अवघ्या १३ व्या वर्षी झालेल्या छे़डछाडीनंतर मी शाळेतील शिक्षक आणि समुपदेशकांची मदत घेण्याचा प्रयत्न केल्याचेही तिने सांगितले . मात्र समुपदेशकाने सोनमला दिलासा देण्याऐवजी कोणी तुम्हाला पकडले किंवा लगट करण्याचा प्रयत्न केल्यास त्याला छेडछाड केली असे म्हणता येत नसल्याचे सांगण्यात आले . या अनुभवाला सांगताना सोनमने बलात्कार म्हणडे त्यांना छेडछाड वाटत असावी , असा संताप व्यक्त केला . माझ्या शरिराच्या कोणत्या भागाला स्पर्श केल्यानंतर ती छेडछाड आहे , हे मला वयाच्या १३ व्या वर्षी चांगलेच कळत होते , असेही सोनमने म्हटले आहे . शाळेतून मिळालेल्या उत्तराचा दाखला देत सोनमने मुलींच्या छेडछाड प्रकरणी आपल्याकडिल शाळेमध्ये म्हणावी तशी जागृकता नसल्याचे सांगितले . अशा प्रकारावर कारवाई झाली नाही , तर मुली अधिक निराशेत जातात . याकडेही तिने लक्ष वेधण्याचा प्रयत्न केला . दरम्यान एका इंग्रजी वृत्तपत्राने छापलेल्या तिच्या काही फोटोबाबतही तिने संताप व्यक्त केला . छायाचित्रकाराने चुकीच्या पद्धतीने फोटो घेतल्याचे सांगत मला माझ्या शरिरावर गर्व असल्याचे ती म्हणाली . काही दिवसांपूर्वी महिलांचे शोषण आणि त्यांच्यावर होणाऱ्या अत्याचारावर बोलताना तिने ‘लहान असताना माझाही विनयभंग झाला होता’ , असे म्हणत तिच्यासोबत घडलेल्या प्रसंगाची कबूली दिली होती . पत्रकार राजीव मसंद यांच्यासोबत चर्चा करण्यासाठी ‘राऊंड टेबल’ या क्रार्यक्रमासाठी २०१६ या वर्षातील आघाडीच्या अभिनेत्रींना आमंत्रित करण्यात आले होते . त्यावेळी सोनम म्हणाली होती की , ‘मला माहित आहे की लहान असताना माझाही विनयभंग झाला होता . तो प्रसंग फारच धक्कादायक होता’ . सोनमच्या या वक्तव्यामुळे अनेकांनाच आश्चर्य वाटले होते .


आशुतोष गोवारीकर दिग्दर्शित ‘मोहेंजोदारो’ हा चित्रपट वादाच्या भोवऱ्यात सापडला आहे . पाकिस्तानातील एका मंत्र्याने या चित्रपटाला भ्रामक म्हटले आहे . चित्रपटात दाखवलेली सिंधु संस्कृती आणि एकंदर चित्रपटाबाबत पाकिस्तानातील मंत्री सरदार अली शाह यांनी नाराजी व्यक्त केली आहे . मूळ घटनेमध्ये बदल करत ही कथा पडद्यावर मांडण्यात आली आहे असा दावा सरदार अली शाह यांनी केला आहे . त्यामुळे चित्रपटाचे दिग्दर्शक आशुतोष गोवारीकर यांनी माफी मागावी अशी मागणी या मंत्रीमहोदयांनी केली आहे . ‘मोहेंजोदारो’ या ठिकाणाचे जागतिक महत्त्व पाहता चित्रपटात दाखवलेले ‘मोहेंजोदारो’चे रुप वास्तवापेक्षा वेगळे असल्यामुळे पाकिस्तानी मंत्र्यांनी नाराजी व्यक्त केली आहे . ‘मोहेंजोदारो’ चित्रपटात अभिनेता हृतिक रोशन आणि पूजा हेगडे यांच्या मुख्य भूमिका होत्या . या चित्रपटामध्ये शेकडो वर्षांपूर्वीच्या जीवनशैलीचे आणि नगररचनेचे अत्यंत प्रभावी चित्रण करण्यात आले आहे . ‘मोहेंजोदारो’च्या निमित्ताने हृतिक रोशन आणि पूजा हेगडेच्या रुपात एक नवी जोडी सिनेरसिकांसमोर आली . आतापर्यंत मॉडेल म्हणून प्रसिद्ध असलेल्या पूजा हेगडेचा हा पहिलाच चित्रपट आहे . या चित्रपटाद्वारे ती अभिनयाच्या क्षेत्रात पदार्पण करत असून , ती चानीच्या भूमिकेत दिसत आहे . या चित्रपटात हृतिक रोशन आणि पूजा हेगडे यांच्या व्यतिरिक्त कबीर बेदी , अरुणोदय सिंग , सुहासिनी मुळ्ये , मनिष चौधरी हे कलाकारही आहेत .


हिंदी चित्रपटसृष्टीत आतापर्यंत बऱ्याच अभिनेत्रींनी त्यांचं नशीब आजमावून पाहिलं . त्यात काहींच्या वाट्याला यश आलं तर काहींना मात्र अपयशाचा सामना करावा लागला . यशाची ही गणितं अगदी सुरेखपणे हाताळणारी अशीच एक अभिनेत्री म्हणजे दीपिका पादुकोण . सध्याच्या घडीला प्रेक्षकांच्या मनावर राज्य करणारी ही मस्तानी आपल्या अभिनय कारकिर्दीत नवनवीन विक्रम प्रस्थापित करत असतानाच तिच्या यशाचं एक अनोखं समीकरण सध्या चर्चेचा विषय ठरत आहे . दीपिकाने आतापर्यंत साकारालेल्या बऱ्याच चित्रपटात मुख्य भूमिकेसाठी पहिली निवड तिच्या नावाला देण्यात आली नव्हती . आता यात नवं काय , असा प्रश्न तुम्हाला पडण्याआधी इथे लक्ष देण्याजोगी बाब म्हणजे दीपिकाला यशाच्या शिखरावर पोहोचवणाऱ्या मुख्य चित्रपटांसाठी अभिनेत्री ऐश्वर्या राय हीच पहिली निवड होती . किंबहुना काही चित्रपट आपण नाकारल्याचं खुद्द या विश्वसुंदरीने सांगितलं आहे . ‘हॅप्पी न्यू इयर’ या चित्रपटातील ‘मोहिनी’ साकारण्यासाठीसुद्धा ऐश्वर्याला विचारण्यात आलं होतं . पण , काही कारणास्तव तिने हा चित्रपट नाकारल्यामुळे शाहरुखसोबत स्क्रीन शेअर करण्याची संधी दीपिकाच्या वाट्याला आली . ऐश्वर्यानेच चित्रपट समीक्षक राजीव मसंदला दिलेल्या मुलाखतीत याविषयीचा खुलासा केला . इतकंच नव्हे , तर संजय लीला भन्साळींच्या मनात ‘बाजीराव मस्तानी’ हा चित्रपटही २००० सालातच साकारण्याचा मानस होता . सलमान खान आणि ऐश्वर्या यांच्या नावांना त्या चित्रपटातील मुख्य भूमिकांसाठी प्राधान्य देण्यात आलं होतं . पण , त्यावेळी एकमेकांच्या प्रेमात आकंठ बुडालेल्या ऐश्वर्या आणि सलामानच्या नात्यात दुरावा आला आणि काही काळासाठी या चित्रपटाविषयीचे विचार भन्सांळीनीही दूर सारले . ज्यानंतर त्यांनी अखेर रणवीर सिंग , दीपिका पादुकोण आणि प्रियांका चोप्रा यांची निवड करत हा महत्त्वाकांक्षी चित्रपट प्रेक्षकांच्या भेटीला आणला . किंबहुना विक्रमी कमाई करणाऱ्या ‘पद्मावत’ या चित्रपटासाठीही पुन्हा भन्साळींनी आपल्याला विचारलं होतं , असं ऐश्वर्यानेच ‘स्पॉटबॉय ई’ला दिलेल्या माहितीत म्हटलं . ऐश्वर्याने ‘राणी पद्मावती’ साकारण्यास नकार दिला आणि सरतेशेवटी हा चित्रपट पुन्हा दीपिकाच्याच वाट्याला आला . ऐश्वर्याने ‘राणी पद्मावती’ची भूमिका साकारली असती तर तिच्यासाठी खिल्जीच्या भूमिकेत भन्साळींना योग्य असा अभिनेता सापडला नव्हता . मुळाच चित्रपटाची स्टारकास्टही तितकीच महत्त्वाची असते . त्यामुळेच इच्छा असूनही पुन्हा भन्साळींसोबत काम करण्याची संधी मिळाली नसल्याचंही तिने स्पष्ट केलं . वाचा : त्याची चोरी मी पकडली होती , एक्स बॉयफ्रेंडविषयी दीपिकाने केला खुलासा हा निव्वळ योगायोग म्हणा किंवा मग नशिबाची खेळी . पण , ऐश्वर्याने ज्या चित्रपटांना नाकारलं त्याच चित्रपटांनी दीपिका पादुकोणला स्टार केलं हे नाकारता येणार नाही . कलाविश्वात अशाच गोष्टी अनेकदा चर्चेचा विषय ठरतात .


जागतिक क्रमवारीत अव्वल स्थानावरील ली चाँगवर मात भारताच्या एच . एस . प्रणॉयने जागतिक बॅडमिंटन क्रमवारीत अव्वल स्थानावर असलेल्या मलेशियाच्या ली चाँग वेईवर धक्कादायक विजय मिळवत इंडोनेशिया सुपर सीरिज प्रीमियर बॅडमिंटन स्पध्रेची उपांत्यपूर्व फेरी गाठली आहे . जागतिक क्रमवारीत २५व्या स्थानावर असलेल्या प्रणॉयने आतापर्यंत ली चाँगविरुद्धच्या दोन्ही लढती गमावल्या होत्या . मात्र जकार्ता कन्व्हेन्शन सेंटरमध्ये झालेल्या या सामन्यात प्रणॉयने तीन वेळा ऑलिम्पिक रौप्यपदक विजेत्या ली चाँगला २१ - १० , २१ - १८ अशा फरकाने ४० मिनिटांत नामोहरम केले . प्रणॉयची पुढील फेरीत चीनच्या ऑलिम्पिक विजेत्या चेन लाँगशी गाठ पडणार आहे . पहिल्या गेममध्ये प्रणॉयने सुरुवातीपासूनच सामन्यावरील पकड घट्ट करताना ६ - ० अशी आघाडी घेतली . मग ही आघाडी १० - ३ अशी वाढवत आरामात गेम जिंकला . दुसऱ्या गेममध्ये प्रणॉयने पुन्हा १० - ६ अशी आघाडी घेतली . मात्र लीने कडवा प्रतिकार केला . त्यामुळे आघाडीमधील दरी १३ - १२ अशी कमी झाली . प्रणॉयने पुन्हा वेगवान खेळाचे प्रदर्शन करीत १७ - १४ अशी आघाडी घेतली . मात्र लीने पुन्हा बरोबरी साधली . त्यानंतर मात्र प्रणॉयने काही अप्रतिम गुण मिळवत ली चाँगचे विक्रमी सातवे इंडोनेशिया स्पध्रेचे विजेतेपद मिळवण्याचे स्वप्न धुळीस मिळवले . ‘‘लीचा खेळ अपेक्षेप्रमाणे बहरला नाही . त्यामुळेच मला विजयाची संधी चालून आली . या विजयाचा मला अत्यंत आनंद झाला आहे , ’’ असे प्रणॉयने सांगितले . श्रीकांतकडून जोर्गेनसेन नामोहरम प्रणॉयचा कित्ता गिरवत किदम्बी श्रीकांतने डेन्मार्कच्या चौथ्या मानांकित जॅन ओ जोर्गेनसेनचा २१ - १५ , २० - २२ , २१ - १६ असा पराभव केला . श्रीकांत उपांत्यपूर्व फेरीत झू वेई वांग ( चायनीज तैपेई ) आणि जी का लाँग अँग्यूस ( हाँगकाँग ) यांच्यातील विजेतयाशी सामना करणार आहे . श्रीकांतने या आधी रिओ ऑलिम्पिकमध्ये जोर्गेनसेनचा पराभव केला होता . यावेळीसुद्धा श्रीकांतने ५७ मिनिटांच्या लढतीत त्याचा पराभव केला . ‘‘जोर्गेनसेनविरुद्धचा सामना रंगतदान झाला . परंतु अखेरीस विजय मिळाल्याचा आनंद आहे , ’’ असे श्रीकांत म्हणाला .


हाजी मस्तान , दाऊद , वरदराजन यांच्या आख्यायिकांवर / दंतकथांवर आधारीत अगणिक सिनेमे येऊन गेले . विशेष म्हणजे वास्तव्यातील या कुख्यात खलनायकाच्या जीवनावर आधारित असलेल्या सिनेमांना सिनेरसिकांनी कमालीचा प्रतिसाद दिला आहे , त्यामुळे हिंदीच नव्हे तर मराठीतही असे सिनेमे येत आहे . ऱ्हिदम मुव्ही प्रेजेंटसोबत मुदिता फिल्म आणि अनुसया एंटरप्रायजेस प्रस्तुत ‘राजन’ हा सिनेमा लवकरच मराठीच्या सिल्वर स्क्रीनवर झळकणार आहे . भरत सुनंदा दिग्दर्शित आणि लिखित हा सिनेमा कुख्यात अंडरवल्ड डॉन छोटा राजनवर आधारित आहे . मराठी सिनेमात यापूर्वी कधीच न झालेला असा थरार ‘राजन’ या सिनेमामार्फत सिनेरसिकांना अनुभवायला मिळणार आहे . खास करून , छोटा राजन याच्या हयातीत त्याचा जीवनपट मराठीच्या पडद्यावर साकारण्याचा धाडस मराठीचा कोणता अभिनेता करत आहे ? हे सध्या गुपितच आहे . याबद्दल सांगताना या सिनेमाचे लेखक तसेच दिग्दर्शक भरत सुनंदा सांगतात की , आयुष्यात काहीतरी मोठे करण्याची धडपड प्रत्येक माणूस करत असतो , समाजात आपली विशेष ओळख बनविण्यासाठी निर्धारित लक्ष्य गाठण्याचा अट्टाहास तो करतो , मात्र त्याची ही जिद्द कधी कधी त्याला चुकीच्या मार्गावर घेऊन जाते , आणि त्यातूनच त्याच्या आयुष्यात होत असलेले बदल मी कागदावर उतरवले असल्याचे त्यांनी सांगितले . राहुल गौतम सतदिवे , दर्शना सागर भांडगे , दिप्ती श्रीपत यांची निर्मिती आणि कल्याण शिवाजी कदम , धनुष खंडारे , हेमंत वामनशेठ पाटील यांची सहनिर्मिती असलेला हा सिनेमा मराठीतील दर्जेदार सिनेमांच्या यादीत समाविष्ट होईल , यात शंका नाही .


स्मार्टफोनचा वापर वाढल्याने तो लवकर डिस्चार्ज होण्याची समस्या सध्या अनेकांना भेडसावते . मग सतत तो चार्जिंगला लावा नाहीतर पोर्टेबल बॅटरी घेऊन फिरा असे करावे लागते . मात्र याचाच विचार करत आता मोटोरोला कंपनीने आपला नवीन फोन लाँच केला आहे . Moto G6 Plus असे या फोनचे नाव असून नुकताच तो भारतात लाँच करण्यात आला आहे . या फोनची किंमत २२ , ९९९ रुपये असून तो नुकताच आलेल्या Xiaomi Poco F1 ला टक्कर देण्याची शक्यता आहे . याआधी कंपनीने आपला Moto G6 आणि G6 Play हे फोन जूनमध्ये लाँच केले होते . Moto G6 Plus या फोनला ६ जीबी रॅम असून त्याची मेमरी ६४ जीबी असेल . ही मेमरी १२८ जीबीपर्यंत वाढविता येईल . अॅमेझॉन इंडियावर हा फोन ग्राहकांना खरेदी करता येणार आहे . तर मोटो हब्स आणि मोटोरोला हे याचे रिटेलर्स आहेत . हा फोन अगदी कमी वेळात जास्त चार्ज होईल असा दावा कंपनीने केला आहे . त्याशिवाय हा मोबाईल पेटीएमच्या माध्यमातून मॉलमधूनही खरेदी करणार आहेत . या माध्यमातून फोन खरेदी केल्यास ३ हजार रुपयांची कॅशबॅक मिळणार आहे . रिलायन्स जिओची सर्व्हीस वापरणाऱ्या ग्राहकांना ४ , ४५० रुपयांची कॅशबॅक मिळणार आहे . मात्र त्यासाठी जिओ ग्राहकांना १९८ आणि २९९ रुपयांचा रिचार्ज करावे लागणार आहे . हा फोन इंडिगो आणि गोल्ड रंगात उपलब्ध आहे . या फोनला १२ आणि ५ मेगापिक्सलचे दोन रिअर कॅमेरे देण्यात आले आहेत . तर सेल्फी कॅमेरा ८ मेगापिक्सलचा आहे .


राशिद खान हे सध्याच्या घडीला आंतराष्ट्रीय क्रिकेटमधलं एक महत्वाचं नाव . १९ वर्षीय राशिद खानने गेल्या काही सामन्यांमध्ये अफगाणिस्तानकडून खेळताना आपली छाप पाडली आहे . याच कामगिरीच्या जोरावर राशिदची सर्वात आधी आयपीएल आणि त्यानंतर बिगबॅश लिग स्पर्धेसाठी निवड करण्यात आली . काही महिन्यांपूर्वी आयसीसीने अफगाणिस्तानला कसोटी क्रिकेट खेळण्याचा दर्जा दिला . यानंतर आगामी वर्षांसाठी राशिदने आपली महत्वाकांक्षा बोलून दाखवली . “मला अफगाणिस्तानात क्रिकेट विश्वचषक जिंकून आणायचा आहे . सध्यातरी माझ्या आयुष्याचं हेच एक ध्येय असल्याचं , ” राशिद खान म्हणाला . जागतिक क्रिकेटच्या पटलावर अफगाणिस्तानचा संघ जरी नवीन असला तरी त्यांच्यात अनेक मोठ्या संघाना हरवण्याची ताकद आहे . पुढील १० वर्षांमध्ये हा संघ आयसीसी क्रमवारीत पहिल्या सहा जणांमध्ये येऊ शकतो . अफगाणिस्तानचे माजी प्रशिक्षक अॅडम होलीओक यांनीही संघाच्या कामगिरीचं कौतुक केलं . “अफगाणिस्तानातील मुलांमध्ये मोठ्या प्रमाणात क्रिकेटचं वेड आहे . राशिद खानमुळे अनेक स्थानिक खेळाडू क्रिकेटकडे वळले आहेत . अनेकदा दहशतवादी हल्ला , बॉम्बस्फोट यारख्या गोष्टींची पर्वा न करता लोकं राशिदचा सामना पहायला येतात . अफगाणिस्तानमध्ये होणारा हा बदल नक्कीच स्वागतार्ह असल्याचं , ” होलीओक यांनी म्हणलंय . आयपीएलनंतर राशिद खानची बीगबॅश लीगच्या अॅडीलेड स्टाईकर्स या संघात निवड झाली आहे . ऑस्ट्रेलियाचा माजी जलदगती गोलंदाज जेसन गिलेस्पीच्या हाताखाली राशिद सराव करणार आहे . त्यामुळे बीगबॅश लीग स्पर्धेत राशिद कशी कामगिरी करतो याकडे सर्वांचं लक्ष असणार आहे .


हवामान बदलाचा परिणाम ; ‘ अर्थ डे नेटवर्क ’ चे दास यांनी व्यक्त केली भीती हवामान बदलाचा प्रतिकूल परिणाम दिवसेंदिवस गडद होत असून सुंदरबनमधील खोडामाडासारखे आयलंड नष्ट होण्याच्या मार्गावर आहेत . प्रतिकुलतेवर लवकर मात केली नाही तर इतरही आयलंड आणि पृथ्वीचा ऱ्हास अटळ आहे , अशी भीती ‘अर्थ डे नेटवर्क’चे भारतातील प्रतिनिधी नवोनील दास यांनी व्यक्त केली . ‘लोकसत्ता’ला दिलेल्या विशेष मुलाखतीत त्यांनी विविध मुद्यांना हात घालत भविष्यातील धोके दर्शविले आणि ते टाळायचे असतील तर ‘अर्थ डे नेटवर्क’सोबतच लोकांचे सहकार्य आवश्यक असल्याचे सांगितले . हवामान बदलाचे परिणाम स्पष्टपणे जाणवू लागले असून स्वच्छ पर्यावरणाची गरज अधारेखित होऊ लागली आहे . ‘अर्थ डे नेटवर्क’च्या माध्यमातून पर्यावरण चळवळीचे जगभरातील प्रमुख आणि कार्यकर्ते परस्परांच्या संपर्कात आहेत . विचारांची देवाणघेवाण सुरू आहे . याचाच परिणाम म्हणून स्थानिक , राष्ट्रीय आणि जागतिक धोरणांमध्ये सकारात्मक बदल घडून येत आहेत . हे आंतरराष्ट्रीय जाळे १९२ देशांतील तब्बल २२ हजार संघटनांपर्यंत पसरलेले आहे . अर्थ डे नेटवर्कने अलीकडेच अमेरिकेच्या मदतीने पाच देशांची बैठक आयोजित केली . यामध्ये परिसर , घर , समाज हिरवागार करण्यासाठी अभिनव धोरणात्मक संकल्पना मांडण्यात आल्या . यामध्ये बांगलादेश , भूतान , भारत , नेपाळ आणि श्रीलंका येथून सुमारे ७० युवक सहभागी झाले होते . हवामान बदलाचे प्रतिकूल परिणाम होत असतानासुद्धा त्याविषयी साक्षरतेचे प्रमाण अतिशय कमी आहे . लहान प्रयोगांच्या माध्यमातून मुलांना पर्यावरणाचे ज्ञान देता येऊ शकते , पण इतर विषयांच्या तुलनेत पर्यावरण विज्ञान या विषयाला अतिशय दुय्यम स्थान दिले जाते . हा विषय सुरुवातीपासूनच शिकवला गेला तर त्याविषयीची निरक्षरता साक्षरतेत बदलून त्याचे सकारात्मक परिणाम दिसून येतील , अशी अपेक्षा नवोनील दास यांनी व्यक्त केली . ७ . ८ अब्ज वृक्ष लागवड ‘अर्थ डे नेटवर्क’ने जगभरात २०२० पर्यंत ७ . ८ अब्ज वृक्ष लागवड करण्याचा निर्णय घेतला आहे . पृथ्वीवरील प्रत्येक व्यक्तीकरिता एक झाड हा उद्देश यामागे आहे . हवामान बदलामुळे होणाऱ्या विनाश टाळण्यासाठी वृक्ष लागवडीची गरज आहे . भारतातसुद्धा येत्या काही महिन्यात ५७५ दशलक्ष झाडे लावण्यात येतील . पूर्वी ‘अर्थ डे नेटवर्क’ने रोटरी इंटरनॅशनलसोबत भागिदारी करुन त्यांच्या ‘हिरवी जादू’ या कार्यक्रमांतर्गत दहा दशलक्ष झाडे लावली . हरित क्षेत्र वाढवायचे तर कार्बन उत्सर्जन करणाऱ्या इंधनापासून ग्रामीण भागातील लोकाना परावृत्त करुन सौरउर्जेच्या वापरासाठी त्यांना प्रवृत्त करण्याच्या प्रयत्नात ‘अर्थ डे नेटवर्क’ची चमू आहे .


बॉलिवूड अभिनेता गोविंदा कादर खान यांना वडिलांच्या स्थानी मानायचा . चित्रपटसृष्टीतील त्याच्या यशात सर्वाधिक योगदान हे कादर खान यांचं होतं . मात्र , कादर खान यांची तब्येत बिघडल्यानंतर गोविंदानं एकदाही त्यांना फोन केला नाही , असं म्हणत दिवंगत अभिनेते कादर खान यांच्या मुलानं गोविंदाच्या वागण्यावर नाराजी व्यक्त केली मात्र या आरोपावर गोविंदानं काही बोलण्यास नकार दिला . ‘वो अभी बच्चे है’ असं म्हणत या वादावर व्यक्त होणं गोविंदानं टाळलं . ‘गोविंदा कादर खान यांना वडिलांच्या स्थानी मानायचा , मग त्यानं इतक्या वर्षांत त्यांना कितीवेळा फोन केला हे त्यालाच विचारावं , इतकंच कशाला वडिलांच्या निधनानंतरही गोविंदानं आम्हाला फोन करण्याचं सौजन्य दाखवलं नाही . हे चित्रपटसृष्टीतील वास्तव आहे इथे कोणाच्याच भावना या खऱ्या नसतात’ असं म्हणत सरफराजनं आपली नाराजी व्यक्त केली होती . याबद्दल गोविंदाला विचारलं असता तो लहान मुलगा आहे तो जो काही बोलला यावर व्यक्त होणं मला उचित वाटत नाही अशी प्रतिक्रिया गोविंदानं बीबीसी हिंदीशी बोलताना व्यक्त केली . ९० च्या दशकात डेव्हिड धवन , गोविंदा आणि कादर खान या त्रिकुटानं तर रुपेरी पडद्यावर अक्षरशः धुमाकूळ घातला . आपल्या टोकदार आणि अफलातून संवादालेखनानं त्यांनी गोविंदाची कारकीर्द खऱ्या अर्थानं घडवली होती . ‘ते माझे उस्तादच नव्हते तर माझ्यासाठी ते वडिलांच्या स्थानी होते . त्यांच्या परिसस्पर्शानं त्यांनी प्रत्येक सामान्य कलाकाराला सुपरस्टार बनवलं . त्यांच्या जाण्यानं मी खूप काही गमावलं आहे . त्यांच्या आत्म्याला शांती मिळो इतकीच प्रार्थना मी करतो’ असं लिहित गोविंदानं आपल्या सोशल मीडिया अकाऊंटवर त्यांना आदरांजलीही वाहिली होती . मात्र प्रत्यक्षात कादर खान यांच्या तब्येतीची विचारपूस एकदाही गोविंदानं केली नाही असा आरोप सरफराजनं गेल्या आठवड्यात एका मुलाखतीत केल्यानंतर सरफराज विरुद्ध गोविंदा असा वाद रंगला . मात्र यावर कोणतीही प्रतिक्रिया न देण्याचं योग्य समजून गोविंदानं हा वाद क्षमवण्याचा प्रयत्न केला आहे .


भारतीय बाजारपेठ खूप मोठी आहे , आणि या बाजारापेठेत ग्राहकांचे स्वस्त , सुंदर , टिकाऊ वस्तूंना जास्त प्राधान्य असते हे वेगळे सांगायला नको आणि हेच ओळखून ‘शिओमी’ कंपनीने आपले नवे स्मार्ट फोन भारतीय बाजारपेठेत लाँच केले आहेत . गेल्या दोन आठवड्यापासून शिओमीचा ‘रेडमी नोट फोर’ दोन ऑनलाइन पोर्टलवर विक्रिसाठी उपलब्ध झाला आहे . आता शिओमी पुढच्या महिन्यात आणखी एक स्मार्ट फोन घेऊन येणार असल्याची चर्चा आहे . शिओमीचा Mi 6 हा या एप्रिलपर्यंत बाजारात येणार आहे . जाणून घ्या ‘रेडमी नोट फोर’ची वैशिष्ट्ये १६ एप्रिलला हा फोन लाँच होणार असल्याचे समजते आहे . यात ५ . ५ इंचांचा फुल एचडी डिस्प्ले २ . ५ डी कर्व्ह ग्लास बसवण्यात आला आहे . १९ मेगापिक्सेल रिअर कॅमेरा आणि स्लो मोशनमध्ये व्हिडिओ रेकॉर्डिंगचे फिचर्स यात असणार आहे . शिओमीने यात स्नॅपड्रॅगॉनचा ८३५ ऑक्टा कोर प्रोसेसर बसवला असून ४००० एमएएचची बॅटरी देण्यात आली आहे . ३२ जीबी , ६४ जीबी आणि १२८ जीबी अशा तीन प्रकरात हा फोन उपलब्ध असणार आहे . या फोनची किंमत २० ते २५ हजारांच्या आसपास असल्याची शक्यता वर्तवली जात आहे . नया है यह ! ‘मोटो एम सीरिज’ ‘रेडमी नोट थ्री’च्या यशानंतर शिओमीने ‘रेडमी नोट फोर’लाँच केला होता त्यालाही ग्राहकांकाडून चांगला प्रतिसाद मिळताना दिसत आहे . काही दिवसांपूर्वी लाँच केलेल्या या फोनची किंमत १० ते १२ हजारांच्या आसपास होती . भारतीय बाजारपेठेत या वर्षी सुमारे ७० लाख हँडसेटची विक्री करण्याचा शिओमीचा मानस आहे . सध्या शिओमीचे भारतीय मोबाईल मार्केटमधलं स्थान हे दुस - या क्रमांकावर आहे . नया है यह ! : झेन सिनेमॅक्स फोर जी


जिद्द आणि आत्मविश्वास असेल तर कोणताही अडथळा विजयाच्या मार्गात येत नाही , याचाच प्रत्यय घडवत व्हीनस विल्यम्सने विम्बल्डन खुल्या टेनिस स्पर्धेतील उपान्त्य फेरीत स्थान मिळवले . व्हीनसची बहीण सेरेना व ऑस्ट्रेलियन विजेत्या अँजेलिक कर्बर यांनीही उपान्त्य फेरी गाठली . भारताच्या सानिया मिर्झाचे मिश्र दुहेरीत आव्हान संपुष्टात आले . वाढते वय व तंदुरुस्तीच्या समस्यांना तोंड देणाऱ्या व्हीनसने कझाकिस्तानच्या पारोस्लावा श्वेदोवावर ७ - ६ ( ७ - ५ ) , ७ - २ अशी मात केली . याचप्रमाणे अग्रमानांकित सेरेनाने रशियन खेळाडू अॅनास्ताशिया पाव्हलिचेन्कोचा ६ - ४ , ६ - ४ असा पराभव केला . सव्वा तासाच्या लढतीत सेरेनाने बिनतोड सव्र्हिसचा आणि पासिंग शॉट्सचा बहारदार खेळ केला . ३४ वर्षीय व्हीनसने पावणेदोन तास चाललेल्या लढतीत परतीच्या ताकदवान फटक्यांचा बहारदार खेळ केला . तिने जमिनीलगत सुरेख फटके मारले . श्वेदोवाच्या दुहेरी चुकांचाही तिला फायदा झाला . पहिल्या सेटमध्ये श्वेदोवाने व्हीनसला टायब्रेकपर्यंत झुंजवले . व्हीनसच्या खेळात थोडासा थकवा जाणवत असला तरी त्याचा फायदा श्वेदोवाला घेता आला नाही . पहिला सेट जिंकल्यावर व्हीनसच्या खेळात आणखीनच गती आली . तिने बिनतोड सव्र्हिसचा उपयोग केला . दुसरा सेट तिने सहज जिंकत आपण अजूनही अव्वल दर्जाचा खेळ दाखवू शकतो , हे सिद्ध केले . चौथ्या मानांकित कर्बरने आणखी एका ग्रँडस्लॅम विजेतेपद मिळवण्याच्या दिशेने आगेकूच केली . तिने पाचवी मानांकित सिमोना हॅलेपचे आव्हान ७ - ५ , ७ - ६ ( ७ - २ ) असे संपुष्टात आणले . जर्मनीच्या कर्बरने यंदाच्या मोसमाची सुरुवातच ऑस्ट्रेलियन खुल्या स्पर्धेतील विजेतेपदाने केली आहे . तिला अनुभवी खेळाडू हॅलेपने उल्लेखनीय लढत दिली . दुसरा सेट जिंकताना कर्बरला टायब्रेकपर्यंत झुंजावे लागले . तिने पासिंग शॉट्सचा सुरेख खेळ केला . रशियाच्या एलिना व्हेसनिनाने उपांत्य फेरीकडे आगेकूच केली . तिने स्लोवाकियाच्या डॉमिनिका सिबुलकोवाचा ६ - २ , ६ - २ असा दणदणीत पराभव केला . पुरुषांच्या एकेरीत टॉमस बर्डीचला चौथ्या फेरीत विजय मिळवताना पाच सेट्सपर्यंत झुंजावे लागले . बर्डीचने जवळपास चार तास चाललेल्या रंगतदार लढतीत जिरी व्हॅसिलीचा पराभव केला . त्याने हा सामना ४ - ६ , ६ - ३ , ७ - ६ ( १० - ८ ) , ६ - ७ ( ९ - ११ ) , ६ - २ असा जिंकला . बर्डीच व व्हॅसिली या दोन्ही चेक प्रजासत्ताकच्या खेळाडूंमधील सामना रंगतदार झाला . दोन्ही खेळाडूंच्या अव्वल दर्जाच्या खेळामुळे चाहत्यांना टेनिसचा खरा आनंद मिळाला . पहिला सेट गमावल्यावर बर्डीचने लागोपाठ दोन सेट घेतले . चौथ्या सेटमध्ये विलक्षण चुरस पाहायला मिळाली . हा सेट जिंकत व्हॅसिलीने सामन्यातील उत्कंठा कायम ठेवली . बर्डीचने पाचव्या सेटमध्ये क्रॉसकोर्ट फटक्यांचा उपयोग करीत सव्र्हिसब्रेक मिळविला . या ब्रेकच्या आधारे त्याने हा सेट घेत सामना जिंकला . मिश्र दुहेरीत सानियाचे आव्हान संपुष्टात मिश्र दुहेरीत सानिया व क्रोएशियाचा इव्हान डोडिग यांना इंग्लंडच्या नील स्क्रुपस्की व अॅना स्मिथ यांनी ४ - ६ , ६ - ३ , ७ - ५ असे चिवट लढतीनंतर पराभूत केले . तसेच भारताच्या रोहन बोपण्णाने मश्र दुहेरीत आव्हान कायम राखले . त्याने क्रोएशियाच्या अॅनास्ताशिया रोडिओनोवाच्या साथीने ट्रीट ह्य़ुई ( फिलिपाइन्स ) व अॅलिझा रोझोलस्का ( रशिया ) यांच्यावर ६ - ३ , ७ - ५ अशी मात केली .


आशियाई क्रीडा स्पर्धेतील सुवर्णपदक विजेत्या बजरंग पुनिया याच्याकडे शनिवारपासून सुरू होणाऱ्या जागतिक अिजक्यपद कुस्ती स्पर्धेसाठी भारताच्या ३० जणांच्या पथकाचे नेतृत्व सोपविण्यात आले आहे . २०१३च्या जागतिक अिजक्यपद स्पर्धेत कांस्यपदक पटकावणाऱ्या बजरंगला आपले कर्तृत्व सिद्ध करण्यासाठी पाच वर्षांचा कालावधी लागला . आता ६५ किलो वजनी गटात त्याच्यावर भारताची भिस्त असेल . गेल्या महिन्यात त्याला प्रतिष्ठेच्या राजीव गांधी खेलरत्न पुरस्कारासाठी डावलण्यात आले होते . पण ते सर्व विसरून कठोर मेहनत घेऊन तो आता पदक मिळवण्यासाठी सज्ज झाला आहे . राष्ट्रकुल आणि आशियाई स्पर्धेत त्याने ज्या सहजतेने सुवर्णपदक पटकावले , त्यामुळे या स्पर्धेतही तो पदकासाठी दावेदार मानला जात आहे . या स्पर्धेत मानांकन मिळवलेला एकमेव खेळाडू असलेला बजरंग रविवारी रिंगणात उतरेल . ‘‘गेल्या काही आठवडय़ांपासून आम्ही या स्पर्धेसाठी कसून सराव करत आहोत . प्रतिस्पर्धी कुस्तीपटूंचा विचार करता , भारतीय खेळाडूंना पदक मिळविण्याच्या संधी आहेत . मॅटवर आमचे मल्ल कमी पडणार नाहीत , असा विश्वास आहे , ’’ असे बजरंगने सांगितले . महिलांच्या ५० किलो वजनी गटात विनेश फोगट हिच्याकडूनही भारताला पदकाच्या अपेक्षा होत्या , पण तिने कोपराच्या दुखापतीमुळे माघार घेतली आहे . तिची बहीण रितू फोगट आता भारताचे प्रतिनिधित्व करेल . ऑलिम्पिक कांस्यपदक विजेती साक्षी मलिक सध्या चांगल्या कामगिरीसाठी धडपडत असल्यामुळे तिच्याकडून पदकाची अपेक्षा बाळगली जात नाही . शनिवारी फ्रीस्टाइल प्रकाराच्या कुस्तींना सुरुवात होणार असून सोनबा तानाजी गोंगाणे ( ६१ किलो ) , पवन कुमार ( ८६ किलो ) आणि सुमित ( १२५ किलो ) हे रिंगणात उतरतील .


प्रत्येक उन्हाळ्याच्या सुट्टीची एक गोष्ट असते आणि तुमच्या कुटुंबासाठी ती तशी गोष्ट निर्माण करण्याची वेळ आली आहे . आपल्या वेगवान आयुष्यातून थोडीशी विश्रांती घेऊन आराम करण्याची , ताजेतवाने होण्याची आणि कुटुंब - मित्रमंडळींसोबत छान वेळ घालवण्याची गरज पूर्ण करण्याची संधी म्हणजे सुट्टी . पृथ्वीच्या पाठीवर भेट द्यावी अशी इतकी ठिकाणे आहेत , की त्यातून सुटीसाठी आदर्श ठिकाण निवडणे म्हणजे मोठे कठीण काम आहे . सुट्टीचे नियोजन करताना तुमच्या डोक्यात सर्वप्रथम आली पाहिजेत अशी ही पाच ठिकाणे तुमची ट्रिप खरोखर अविस्मरणीय व्हावी म्हणून आम्ही निवडली आहेत . सिडनी , ऑस्ट्रेलियाः ‘डाउन अंडर’ प्रदेशाच्या रोमांचक सफरीला निघा आणि सुंदर समुद्र किनारे , विस्मयकारक कला आणि शहरातील देखणी स्थळे यांचे मनावर कायमस्वरुपी गारूड पाडून घेण्यासाठी तयार राहा . सिडनी ओपेरा हाऊससारखी प्रतिकात्मक स्थळे , सिडनी हार्बर ब्रिज , तारोंगा झू ही तुमची ट्रिप अविस्मरणीय करतील अशी आणखी काही ठिकाणे आहेत . सिडनीत सुट्टी घालवण्याचा पर्याय निवडणाऱ्यांना आणखी एक सुखद आश्चर्याचा धक्का म्हणजे येथील विंटर फेस्टिवलला यंदा १० वर्ष पूर्ण होत आहेत . त्यामुळे या फेस्टिव्हलला भेट देण्याची संधी तुम्हाला मिळू शकते . २५ मे ते १६ जून २०१८ या काळात भव्य रोषणाई , लेझर लाईट शो आणि थ्रीडी - मॅप्ड प्रोजेक्शन्स हे सगळे मिळून सिडनीचे रुपांतर परीकथेतील शहरात करून टाकतात . सिडनी ओपेरा हाऊसची रोषणाई संध्याकाळी चमकू लागते आणि त्या क्षणापासून चमकदार प्रकाशाचा नेत्रसुखद खेळ सुरू होतो . रॉयल बोटॅनिक गार्डन , डार्लिंग हार्बर , तारोंगा झू , मार्टिन प्लेस आणि बारांगारूच्या एका बाजूने पाण्याचा काठ लाभलेल्या परिसरात फिरत फिरत पर्यटक अत्यंत बोलकी आणि खिळवून ठेवणारी प्रकाशाची शिल्पे डोळ्यांत साठवू शकतात . द रॉक्सला भेट देऊन या म्युझियममधील समकालीन कलाकृतींचे प्रदर्शन , सिडनी ओपेरा हाऊसच्या अप्रतिम व्ह्यूची आणि उत्कृष्ट मांडणशिल्पांची मजा लुटा . सिडनीला भेट देण्याचे आणखी एक भुरळ घालण्याजोगे कारण म्हणजे उत्कृष्ट खाद्यपदार्थ आणि या प्रदेशातील खास वाइन . प्रतिभावान शेफ , अत्यंत ताजी उत्पादने आणि जगभरातील सांस्कृतिक व पाकशास्त्रीय प्रभाव यांमुळे सिडनी एक आघाडीचे फूड डेस्टिनेशन म्हणून ओळखले जाते . सिडनीच्या एखाद्या आघाडीचे रेटिंग असलेल्या रेस्टोरंटमध्ये जाऊन तेथील उत्तम बारमध्ये तुम्ही ऑस्ट्रेलियन वाइन्सचा आस्वाद घेऊ शकता . थोडे शहराच्या पलीकडे जा आणि वाइन तयार करणाऱ्या एखाद्या प्रदेशाला भेट द्या . तिथे तुम्हाला तळघरात मुरलेल्या सर्वोत्कृष्ट वाइनची चव घ्यायला मिळेल आणि स्थानिक ताज्या उत्पादनांपासून तयार केलेल्या खाद्यपदार्थांचा आस्वाद घेता येईल . वाइन उत्पादन करणाऱ्या प्रदेशांतील हंटर व्हॅली , ऑरेंज , मुडगी आणि सदर्न हायलंड्स आदी आघाडीच्या रेस्टोरंट्सचाही आनंद लुटा . दक्षिण , मध्यवर्ती आणि उत्तर किनारपट्टीवर काही पुरस्कारप्राप्त रेस्टोरंट्स तुम्हाला दिसतील . तेव्हा आता वेळ वाया घालवू नका , बॅग भरा आणि एका परिपूर्ण फॅमिली व्हेकेशनसाठी सर्वांत उत्तम पर्यटनस्थळांपैकी एका स्थळाकडे प्रस्थान करा . सिंगापूरः सेंटोसा आयलंड , युनिव्हर्सल स्टुडिओज आणि पलाउ यूबिन यांसारख्या अनेक आकर्षणांचे माहेरघर असलेले सिंगापूर फॅमिली व्हेकेशनसाठी एक उत्तम स्थळ आहे . बेटावर वसलेल्या या शहरामध्ये मनोरंजनाचे अनेक पर्याय असल्याने तुम्ही आणि तुमचे कुटुंबीय एकदम मोकळे होऊन आनंद लुटू शकता . चैतन्यपूर्ण ज्युराँग बर्ड पार्क , नाईट सफारी , खातलगतच्या उद्यानांमधील महाकाय वृक्ष आणि मरिना बराज ही या सुंदर शहरातील बघितलीच पाहिजेत अशी स्थळे . सिंगापूरमध्ये संस्कृती आणि परंपरेचा अनोखा मिलाफ दिसून येतो आणि जीभेवर रेंगाळत राहतील अशा खाद्यसंस्कृतींचा अनुभव येथे मिळतो . खाद्यपदार्थांबाबत सिंगापूरमध्ये अनेकविध पर्याय आहेत . एका बहुसांस्कृतिक देशाला देण्यासाठी आवश्यक ते सर्व काही या लायन सिटीमध्ये आहे . हे शहर मलेशियापासून अगदी जवळ असल्याने या सर्व बाबींचे आकर्षण अधिक वाढते . कुटुंबासाठी सुट्टीचे नियोजन करताना खरेदीसाठी उत्तम अशा दुकानांपासून ते क्रुझेस आणि उद्यानांपर्यंत सर्व काही असलेल्या सिंगापूरकडे दुर्लक्ष करून चालणार नाही . अंदमान बेटः कुटुंबासोबत वेळ घालवण्यासाठी एखादी शांत जागा शोधत आहात ? मग , तुमच्या यादीत अंदमान नक्कीच असले पाहिजे . अंदमान बेट आणि बीचेस म्हणजे अनेकविध आकर्षणे असलेले एक सुंदर पर्यटनस्थळ आहे . समृद्ध वन्यजीवन , पांढरीशुभ्र वाळू , आरस्पानी पाणी आणि र्यावरणपूरक वातावरण म्हणजे भौतिक जगापासून सुटका . अंदमानचे “व्हेजिटेबल बोल” म्हणून ओळखल्या जाणाऱ्या नील बेटावर लांबलचक बीचेस आणि मोकळा श्वास घेण्याची मुभा आहे . पोर्ट ब्लेअरला जाऊन तुम्ही कयाकिंग , ट्रेकिंग , स्नॉर्केलिंग , स्कुबा डायव्हिंग आणि सेलिंगसारख्या साहसी क्रीडाप्रकारांची मजा लुटू शकता . अनेकविध पक्षी , पाण्यात सचैल स्नान करणारे हत्ती यांचे दर्शन घडवणारे हॅवलॉक बेट तर तुमच्या यादीत असलेच पाहिजे . हॅवलॉक बेटावरील कोरल रीफ्स तर डायव्हर्ससाठी समुद्री जीवनाच्या सौंदर्याचे दर्शन घडवणारी नंदनवन आहे . सेल्युलर जेलला ( जेथे काळ्या पाण्याच्या शिक्षेवर पाठवले जात असे ) भेट दिलीच पाहिजे . कारण यामुळे भूतकाळात जाऊन अंदमानचा इतिहास समजून घेता येतो . खवय्यांना आनंद देणारी बाब म्हणजे विविध प्रकारचे सागरी अन्नपदार्थ चाखण्याची संधी अंदमान देते . तेव्हा तुमचे सनग्लासेस लावा , आवडते पुस्तक सोबत बाळगा आणि कुटुंबासोबत अंदमानच्या दिशेने निघा . श्रीलंकाः सूर्यप्रकाशाने उजळलेल्या बीचेसपासून ते वन्यजीवन बघण्यासाठी लांबलचक सफरींपर्यंत आणि तुमच्यातील अॅड्रेनलिनचे समाधान करणाऱ्या साहसी क्रीडाप्रकारापर्यंत अनेकविध पर्यटनअनुभवांची मालिका या छोट्याशा बेटावर आहे . श्रीलंकेत संस्कृती , परंपरा आणि वारशाचा अप्रतिम मिलाफ असल्याने येथे वर्षभर अनेक प्रकारचे महोत्सव सुरू असतात . सीनिक अॅडम्स पीकवर हायकिंग करायचे , एखाद्या मंदिरात शांतपणे वेळ घालवायचा की भरपूर पर्यटनस्थळांना भेटी द्यायच्या हे तुमच्या आवडीनुसार ठरवायचे . तुमच्या कुटुंबाला बेटांचे अस्पर्श सौंदर्य उलगडून बघण्यात रस असेल , तर बेंटोटा बेटांना भेट देणे अपरिहार्य आहे . स्नान करणारे हत्ती बघणे , व्हेल्ससोबत पोहणे , समुद्री कासवांना अन्न भरवणे हे सगळे प्राणीप्रेमींच्या आवडीचे उपक्रम करायचे असतील तर हे स्थळ नंदनवन आहे . हत्ती आणि वाघांसारख्या उमद्या जनावरांसोबत वेळ घालवायचा असेल तर उठा आणि याला राष्ट्रीय उद्यान गाठा . विविध संस्कृती आणि चवींचा मेळ साधणाऱ्या इथल्या खाद्यसंस्कृतीचा आस्वाद कितीही घेतला तरी पुन्हा घेण्याची इच्छा होते . श्रीलंका प्रसिद्ध आहे चहाच्या बागांसाठी . यामुळे केवळ तुमच्या डोळ्याचेच पारणे फिटत नाही , तर रसनेची तृप्तीही होते . तुम्ही फॅमिली व्हेकेशनसाठी जे काही शोधत आहात , ते सर्व या विषुववृत्तीय बेटावर आहे . हाँगकाँगः प्रत्येक वयोगटासाठी काहीतरी देणारे असे कोणते शहर असेल तर ते हाँगकाँग आहे . गगनचुंबी इमारती आणि हिरव्यागार उद्याने यांचे मिश्रण साधणारे हाँगकाँग हे फॅमिली हॉलिडेसाठी आघीडीची पसंती असलेले स्थळ आहे . हाँगकाँगला जाल , तेव्हा हाँगकाँग बेटावरील अत्युच्च बिंदूवरून स्कायलाइनचे दर्शन घेणे चुकवू नका . तुमच्यामध्ये लपलेल्या छोट्या मुलाचे समाधान करायचे असेल , तर एक दिवस हाँग काँगच्या डिसनीलॅण्डमध्ये घालवून अमर्याद मजा करा . हे शहर म्हणजे खरेदीसाठी मक्का आहे आणि येथील लेडीज मार्केट हाँगकाँगमध्ये भेट देण्याच्या ठिकाणांमध्ये असलेच पाहिजे असे . आकर्षणांची यादी लांबतच जाईल आणि मादाम तुसाँ वॅक्स म्युझियम , एनगाँग पार्क ३६० , हाँगकाँग पल्स लाईट शो यांसारख्या अनेकविध आकर्षणांमधून तुम्हाला निवड करावी लागेल . हाँगकाँग विशेष प्रसिद्ध आहे येथील रस्त्याच्या कडेला मिळणाऱ्या अन्नपदार्थांसाठी ( स्ट्रीट फूड ) . या खाद्यपदार्थांची चव तुमच्या जिभेवर दीर्घकाळापर्यंत रेंगाळत राहील . उसळते शहरी जीवन आणि पर्वतांची शांतता यांचा अप्रतिम मिलाफ अनुभवायचा असेल तर हाँगकाँगला जाण्यासाठी तिकिटं आत्ताच बूक करा .


फोटो हा नेहमी आपल्या सगळ्यांचा जिव्हाळ्याचा आणि कुतूहलतेचा विषय असतो , कारण आपल्या आयुष्यातील महत्त्वाचे क्षण त्यात कैद झालेले असतात आणि ते क्षण आपल्याला नेहमीच सकारात्मक ऊर्जा देत असतात . सण समारंभ असो किंवा कुठे फिरायला जाणे , असो फोटो चांगले येणे महत्त्वाचे असते आणि हे क्षण पटकन टिपता यावेत यासाठी महत्त्वाचे साधन म्हणजे मोबाइल . मोबाइलच्या या उपयोगामुळेच त्यातील कॅमेरा हा अगदी महत्त्वाचा भाग आहे . अगदी लहानांपासून ते मोठय़ांपर्यंत अगदी सहज कोणीही मोबाइलचा उपयोग करून फोटो काढू शकतो म्हणूनच मोबाइलमधील कॅमेरा हा जास्तीत जास्त चांगला असावा असाच सगळ्यांचा प्रयत्न असतो . मोबाइल कंपन्यासुद्धा अगदी हाच विचार करून जास्तीत जास्त चांगले कॅमेरा असलेले मोबाइल बाजारात कसे येतील याचाच प्रयत्न करीत असतात . ओप्पो ही कंपनीसुद्धा तिच्या कॅमेरांसाठी प्रसिद्ध आहे . ओप्पोने त्यांचा नवीन फोन ‘ओप्पो ए ५७’ हा नवीन मोबाइल बाजार उपलब्ध केला आहे . सेल्फी काढण्याची आवड तशी तरुणाईमध्ये प्रसिद्ध आहेच पण मोबाइलला मधील पुढील कॅमेराचा उपयोग व्हिडीओ कॉलसाठीही होतो म्हणूनच मोबाइलचा पुढील कॅमेरा अधिकाधिक चांगला कसा करता येईल , हा प्रयत्न ओप्पो कंपनीने केलेला दिसतो . ‘ओप्पो ए ५७’ या मोबाइल मध्ये पुढील कॅमेरा १६ मेगापिक्सेलचा देण्यात आला आहे . कंपनीच्या म्हणण्यानुसार यात कमी प्रकाशातसुद्धा चांगले फोटो येतील . ‘ओप्पो ए ५७’ कॅमेऱ्याची दोन नवीन वैशिष्टय़ेसुद्धा आहेत . यात तुम्हाला फोटो काढण्यासाठी बटण दाबण्याची आवश्यकता नाही . फक्त तुम्ही तुमचा हात मोबाइलसमोर नेला की आपोआप फोटो येईल आणि तुम्ही सेल्फी फोटोंना बोकेह इफेक्ट देऊ शकता ( यात तुम्ही तुमचा फोटो काढल्यानंतर तुमच्यामागील बाजूचे चित्र ब्लर करू शकता , ज्यामुळे एखाद्या व्यावसायिक कॅमेरामधून काढले जाणारे फोटो यात काढता येतात ) . मोबाइलच्या मागच्या बाजूस १३ मेगापिक्सलचा कॅमेरा आणि फ्लॅश देण्यात आला आहे . ओप्पो ए ५७ मधे ५ . २ इंच चा एचडी डिस्प्ले देण्यात आला आहे . या मोबाइलमध्ये कॉलकॉमचा स्नॅॅपड्रॅगॉन ४३५ ऑक्टा कोर प्रोसेसर आणि ड्रीनो ५०५ जीपीयू वापरण्यात आला आहे , ज्याच्यामुळे तुम्ही तुमच्या मोबाइलचा विनाअडथळा उपयोग करू शकता . हा मोबाइल अँड्रॉइड ६ . ० . १ या ऑपरेटिंग सिस्टीमवर चालतो . ‘ओप्पो ए ५७’ या मोबाइलमध्ये थ्री जीबी रॅम आणि ३२ जीबी मेमरी देण्यात आली आहे आणि मेमरी कार्ड वापरण्यासाठी वेगळी जागा देण्यात आली आहे , ज्यामुळे तुम्ही मेमरी कार्डचा उपयोग करून मेमरी स्टोरेज २५६ जीबीपर्यंत वाढवू शकता . ‘ओप्पो ए ५७’मध्ये २९०० एमएएच बॅटरी देण्यात आली आहे , ज्यामुळे तुम्ही दिवसभर मोबाइलचा उपयोग करू शकता . परंतु हा मोबाइल जलद चार्जिग नाही करीत . या मोबाइलची उंची १४९ . १ एमएम , रुंदी ७२ . ९ एमएम , जाडी ७ . ६५ एमएम आणि वजन १४७ ग्राम आहे . कनेक्टिव्हिटीच्या बाबतीत हा मोबाइल दोन सिम कार्डला साहाय्य करतो तसेच टूजी , थ्रीजी , फोरजी आणि विओएलटीईला साहाय्य करतो . यात वायफाय , जीपीएस , ब्लूटूथ , एफएम आहे . स्मार्टफोनचा अधिक चांगल्या प्रकारे वापर करता यावा म्हणून यात सगळ्या प्रकारचे महत्त्वाचे सेन्सर्स देण्यात आले आहेत . फोनच्या सुरक्षेच्या दृष्टीने यात पुढील बाजूस फिंगरप्रिंट स्कॅनर देण्यात आले आहे , ज्याचा उपयोग स्क्रीन अनलॉक करण्यासाठी करू शकता . ‘ओप्पो ए ५७’ ऑनलाइन आणि दुकानात दोन्ही ठिकाणी उपलब्ध आहे . फायदे चांगला कॅमेरा . मेमरी कार्ड वापरण्यासाठी स्वतंत्र जागा . ऑनलाइन आणि दुकानात दोन्ही ठिकाणी उपलब्ध . तोटे बॅटरी कमी . अँड्रॉइडच्या जुन्या ऑपरेटिंग सिस्टीमवर चालतो . जलद चार्जिगला साहाय्य नाही करीत . मोबाइल किंमत : ओप्पो ए ५७ रु . १४ , ९९० / - response . lokprabha @ expressindia . com सौजन्य – लोकप्रभा


वाढत्या उन्हाचा चटका तुम्हाला , आम्हाला आणि फिल्मवाल्यानाही… विशेषतः दिवसातले उघड्यावरचे चित्रीकरण म्हणजे , उन टाळू शकत नाही . मग ते स्टुडिओ परिसरातील असो अथवा बाहेरच्या ( मुंबईतील वा अगदी मुंबईबाहेरील कुठे कुठे ) स्पॉटवरचे असो . सगळीकडे सूर्य सारखाच आग ओकत असतो . त्यातल्या त्यात मोठे स्टार कॅमेर्यासमोर येण्यापूर्वी व नंतर व्हॅनिटीत जातात . पण सेटवरच्या तंत्रज्ञ व कामगारांचे काय ? बिचारे घाम गाळतात . या माध्यमात दिवसाची बाहेरच्या लोकेशनवरची दृश्ये , गाणी दिवसाच चित्रीत करायला लागतात . ‘इनडोअर’ला हवं तर दिवसातील दृश्ये रात्रौ उशिरापर्यंत चित्रीत करता येतात . तेवढीच बाहेरच्या गरम वातावरणातून सुटका . पण चित्रपटाचे जग फारच सुखासीन आहे असे वाटत असेल तर ते अर्धसत्य आहे . मुंबईतील जवळपास कोणताच स्टुडिओ पूर्णपणे वातानुकूलित नाही हे वास्तव प्रत्यक्ष त्यात वावरल्यावर लक्षात येते . संपूर्ण महाराष्ट्रात एकच चित्रपट स्टुडिओ वातानुकूलित होता , अंधेरी पूर्वचा सेठ स्टुडिओ . तो सुरु झाला , चेतन आनंद दिग्दर्शित ‘कुदरत’ ( १९८० ) च्या शूटिंगने ! पहिल्याच दिवशी राजकुमार व राजेश खन्ना दोघेही उशीराच आले म्हणून असा पूर्ण एसी स्टुडिओ म्हणजे काय हे माहीत झाले आणि जवळपास तो वीस - बावीस वर्षे कार्यरत होता . अन्यथा चित्रपट स्टुडिओत एखादी मेकअप रुम वातानुकूलित . ही दीर्घकालीन परंपरा . पण तरीही उन्हाचे , उष्ण वातावरणाचे चटके सहन करुन पूर्वी दर्जेदार चित्रपट निर्माण झाले . व्हॅनिटी देखिल ऐंशीच्या दशकाच्या उत्तरार्धात आली . ती खरं तर बाह्यचित्रीकरण स्थळी स्त्री कलाकारांना कपडे बदलणे व मेकअप यासाठी सुविधा हवी म्हणून पूनम धिल्लानने ती सर्वप्रथम आणली . ती उपयुक्त असल्याचे लक्षात येताच त्यांची संख्या झपाट्याने वाढली . तत्पूर्वीच अमिताभ बच्चनने स्वतःसाठी सर्वसोयीयुक्त अशी मोठीच व्हॅनिटी खास बनवून घेतली . ती बघूनच की काय त्याच आकार व रंगाची व्हॅनिटी दिग्दर्शक मनमोहन देसाईनी बनवून घेतली . दोन्ही व्हॅनिटी एखाद्या स्टुडिओत दिसल्या की लगेच लक्षात येई की , ‘गंगा जमुना सरस्वती’ अथवा ‘तुफान’चे शूटिंग असणार . कधी आमच्या गिरगावात खेतवाडीत व्हॅनिटी दिसली की मनजी घरीच आहेत हे समजे . शक्ती कपूरनेही उन्हाच्या झळांपासून दूर राहण्यासाठी व्हॅनिटी बनवून घेतानाच त्यात त्याने ‘चालता फिरता बार’ बनवला यावर ‘इंडिया टुडे’ने स्पेशल कव्हरेज करताच शक्ती सुखावला नसता तर नवलच होते . पण व्हॅनिटीचा आणि बूचबंद पाण्याच्या बाटलीचा उगम होण्यापूर्वी उन्हातान्हात कसे बरे शूटिंग्ज झाली असतील ? त्या काळात स्टारच्या डोक्यावर रंगीत छत्री घेऊन उभा असलेला मनुष्य हमखास दिसे . आऊटडोअर्स शूटिंगच्या वेळेस तर त्याच छत्रीखाली एखादी तारका असणार हे बघे पटकन ओळखत . पण ते ऊन , उष्णता सहन करीतच ती अभिनय वा नृत्य करतेय याच्याशी त्याना घेणे - देणे नसे . काळ पुढे सरकला तसे हातातील पंखे जाऊन बॅटरीवर चालणारे आलेले पंखे सेटवर दिसू लागले . मोठ्या चित्रपटांची नेमकी उन्हाळ्यात विदेशातील चित्रीकरणे प्लॅन होऊ लागली . येथेही दिग्दर्शक दिसतो म्हणूया . कुटुंबवत्सल स्टार याच काळात ‘सुट्टी घेऊन कुटुंबासह विदेशवारी’ करु लागला . दैनंदिन मालिकेत काम करणारे असे काहीच करु शकत नाहीत . तरी बरं , मालिका युगातील एकता कपूरचा ओशिवरातील बालाजी स्टुडिओ वातानुकूलित आहे . समोरचाच यशराज स्टुडिओही असाच एसी आहे . अर्थात ही एकविसाव्या शतकातील वाटचाल . पण तत्पूर्वी काय ? घामाच्या धारेने मेकअप उतरला तरी अभिनय उंचीवरच राह्यचा . याचे कारण या क्षेत्रात काम करताना उन , पाऊस , थंडी सहन करायला हवीच ही त्या काळातील मानसिकता होती . आताचे कलाकार उन्हाळ्यात आपण भरपूर सॅलड खातो , ताक पितो , शहाळ्याच्या पाण्याला पसंती देतो असे मुलाखतीत सांगतात . तेही काय करणार म्हणा , उन्हात उभे राहून अभिनय कसा करायचा याचे प्रशिक्षण देण्यात आलेले नसते . ते शिक्षण वातानुकूलित क्लासमध्ये घेतलेले असते . उन्हाळ्यातील चित्रपटसृष्टीतील घडामोडी या काहीशा अशा . तर पटकथेत उन्हाचा कधी संदर्भ नसला तरी गाण्यात आलाय . ‘गिरफ्तार’ चित्रपटात अमिताभ माधवीला उद्देशून म्हणतो , ‘धूप मे निकला ना करो रुप की रानी…’ दिलीप ठाकूर


सध्या कलाविश्वात बायोपिकची लाटच आहे असं म्हणायला हरकत नाही . प्रेरणादायी व्यक्तिमत्त्वाच्या जीवनावर आधारित चित्रपटांची निर्मिती हिंदी आणि मराठीतही होत आहे . त्यांना प्रेक्षकांकडून उत्तम प्रतिसाद मिळत आहे . ‘फँड्री’ , ‘सैराट’ यांसारख्या लोकप्रिय चित्रपटांचे दिग्दर्शक नागराज मंजुळे यांनीही बायोपिक निर्मितीची इच्छा व्यक्त केली आहे . महात्मा जोतिबा फुले आणि छत्रपती शिवाजी महाराज यांच्या जीवनावर आधारित चित्रपट प्रेक्षकांना भेटीला आणण्याची इच्छा नागराज यांनी व्यक्त केली आहे . ‘अर्धांगवायूचा आजार जडल्यावरही समाजसुधारणेचं कार्य सातत्याने केलेल्या महात्मा जोतिबा फुलेंचा माझ्यावर विलक्षण प्रभाव आहे . त्यांचे व्यक्तिचित्र बायोपिकद्वारे जनतेपुढे आणायला मला आवडेल . तर दुसरीकडे ज्वारीचे धान तुडवू नये म्हणून सैन्याला बजावणाऱ्या छत्रपती शिवाजी महाराजांबद्दलही माझ्या मनात तेवढीच आत्मीयता आहे . त्यांची युद्धनीती , राजनीती अद्वितीय होती . या दोन्ही व्यक्तिमत्त्वांवर मला चित्रपट करण्याची खूप इच्छा आहे , ’ असं ते म्हणाले . वाचा : शुभमंगल सावधान ! कोंकणी पद्धतीने दीपिका - रणवीर विवाहबद्ध सध्या नागराज मंजुळे आगामी ‘झुंड’ या चित्रपटाच्या शूटिंगमध्ये व्यग्र आहेत . बॉलिवूडचे महानायक अमिताभ बच्चन यांच्यासोबत ते काम करत आहेत . बिग बींसारख्या मोठ्या कलाकारासोबत काम करणं खूप अवघड आहे , असं मंजुळे यांनी सांगितलं . या चित्रपटाची संपूर्ण शूटिंग नागपूरमध्ये होणार आहे . ‘झुंड’ या चित्रपटाच्या निमित्ताने बिग बी एका निवृत्त क्रीडा शिक्षकांच्या भूमिकेत प्रेक्षकांच्या भेटीला येणार आहेत . यामध्ये अमली पदार्थांच्या व्यसनाधीन गेलेल्या एका मुलाचं आयुष्य फुटबॉल या खेळामुळे कसं सुधारतं याविषयीचं कथानक साकारण्यात येणार आहे .


हाडांच्या बळकटीसाठी पूरक औषधे घेण्याऐवजी व्यायाम करणे हा सर्वोत्तम उपाय असल्याचे संशोधकांनी स्पष्ट केले आहे . हाडांच्या बळकटीसाठी घेतल्या जाणाऱ्या औषधांमुळे हृदयविकाराचा धोका असल्याचेही संशोधकांनी म्हटले आहे . शरीराचे कोणतेही हाड मोडल्यानंतर किंवा व्यायाम करणारेही हाडांच्या बळकटीसाठी ‘ड’ जीवनसत्त्व असलेली पूरक औषधे घेतात . मात्र हाडांच्या बळकटीसाठी व्यायामच आवश्यक असल्याचे संशोधकांनी सांगितले . ‘यू . एस . प्रिव्हेन्टिव्ह सव्र्हिस टास्क’ या पॅनेलने ‘ड’ जीवनसत्त्वाच्या पूरक औषधांमुळे होणाऱ्या परिणामांची चर्चा केली . ‘ड’ जीवनसत्त्वाच्या पूरक औषधांमुळे मूत्रपिंडाच्या आजाराबरोबरच कर्करोगाचाही धोका असल्याचे या वेळी संशोधकांनी सांगितले . वृद्धांना हे डोस देणे धोकादायकच असल्याचे संशोधकांचे म्हणणे आहे . प्रिव्हेन्टिव्ह सव्र्हिस टास्क’ या पॅनेलचे उपाध्यक्ष डॉ . अॅलेक्स क्रिस्ट यांनी सांगितले . आरोग्य चांगले असलेले ‘ड’ जीवनसत्त्वांचा डोस घेत असल्यास त्यांनी ही औषधे घेणे थांबवावे , असेही क्रिस्ट म्हणाले . या औषधांपेक्षा व्यायाम करणे हाडांच्या बळकटीसाठी अधिक लाभदायक असल्याचेही त्यांनी सांगितले . काही लोकांना पूरक आहार मिळत नसल्याने त्यांना ‘ड’ जीवनसत्त्वासाठी पूरक औषधे घ्यावी लागतात , असेही ते म्हणाले .


नवरात्रीत एक व्रत म्हणून भारतभर भक्तिभावाने उपवास केला जातो . स्त्री - पुरुष , गरीब - श्रीमंत , सुशिक्षित - अशिक्षित , शहरी - ग्रामीण अशा सर्व स्तरात हे उपवास केले जातात . देवीच्या या उपवासाने आध्यात्मिक पुण्य मिळत असेलही , शरीराचे आणि मनाचे शुद्धीकरणसुद्धा होत असेल , कदाचित मनाला एकप्रकारची स्थिरता व शांतीसुद्धा मिळत असेल ; पण शरीराला कष्ट देऊन हे उपवास केले जात असल्याने अशक्तपणा येणे , चक्कर येणे , गरगरणे , तोंडाला कोरड पडणे , पोटात दुखणे अशा आरोग्य धोक्यात येण्याच्या घटनाही पाहायला मिळतात . तेव्हा नवरात्रीचे उपवास करत असलेल्यांनी खालील गोष्टी लक्षात घेतल्यास उपवास करुनही त्यांचे आरोग्य चांगले राहण्यास नक्कीच उपयोग होईल . १ . उपवासासाठी दिवसभर अजिबात काही खायचे नाही , किंवा उपासाचे पदार्थ रोज फक्त एकदाच खायचे , असे न करता दिवसातून ५ - ६ वेळा हे उपवासाचे पदार्थ अगदी थोड्या प्रमाणात खावेत . २ . जर निर्जळी उपवास करत असाल तर पाणी , लिंबू सरबत , शहाळे , ग्रीन टी , ताक हे तासातासाला पेलाभर घेत राहावे . उपवासात दिवसातून २ लिटर द्रव पदार्थ घेतल्यास गरगरणे , चक्कर येणे , तोंडाला कोरड पडणे असे त्रास होत नाहीत . ३ . उपवासात तळलेले पदार्थ खाण्याऐवजी उकडलेल्या गोष्टी खाव्यात . म्हणजे बटाट्याचे चिप्स किंवा साबुदाणा वडा खाण्याऐवजी उकडलेल्या बटाट्याचा कीस , उकडलेले रताळे खावे . ४ . साबुदाणा खिचडीत भरपूर तेल किंवा तुप असते . त्याऐवजी साबुदाणा , बटाटा आणि उपवासाच्या भाज्या ( सिमला मिरची , पालक , कोबी , घोसाळी ) एकत्रित बनवून खाव्यात . ५ . राजगिरा हा उपवासाला चालणारा एक उत्तम पदार्थ आहे . त्यात चांगल्या प्रमाणात प्रथिने असतात . त्याची दुधामध्ये खीर किंवा लापशी बनवून खावी , ताकद मिळते . Navratri Recipes : उपवासाचा पायनॅपल राइस ६ . शिंगाड्याचे पीठ उपवासाला चालते . त्यात ७५ टक्के पिष्टमय पदार्थ आणि २० टक्के प्रथिने असतात . तेलाने माखलेल्या पुऱ्या खाण्याऐवजी या पिठाच्या पोळ्या बनवून खाल्ल्यास आरोग्याला त्या उत्तम असतात . ७ . भगर ही नवरात्रीच्या आहारातली महत्वाची गोष्ट . भाताप्रमाणे ती बनवून खाता येते , तिची खीरसुद्धा करून खावी . हवे असल्यास आवडीच्या भाजीसमवेत खायला हरकत नसते . ८ . काहींना गोड खाण्याची चटक असते . त्यांनी जिभेला थोडा आवर घालून खजूर , सफरचंद , केळी यांसारखी फळे , भगर , राजगिरा , साबुदाणा यांच्या खिरी खाव्यात . ९ . दुपारच्या वेळी खावेसे वाटले तर मनुका , खजूर , अक्रोड , बदाम खावे . अशावेळेस जाहिराती करून प्रसिद्ध केलेला मेवा खाण्यापेक्षा हे उत्तम असते . नवरात्रीची नऊ वाहनं : ‘सिंहवाहन’ १० . खाण्यामध्ये पदार्थांना गोड चव यावी याकरिता साखर वापरण्याऐवजी गूळ किंवा मध वापरावा . केळी , घोसाळी , साबुदाणा , रताळे , राजगिरा यांचे विविध पदार्थ करून खावेत . यांच्या पाककृती सर्वत्र उपलब्ध असतात . ११ . नवरात्रीचे उपवास म्हणजे वजन कमी करायची उत्तम संधी असते . त्यामुळे भूक लागल्यावर काकडी , फळांचे तुकडे , सलाड खाण्यावर भर ठेवावा . - डॉ . अविनाश भोंडवे , फॅमिली फिजिशियन


बॅडमिंटनपटू एच . एस . प्रणॉय याचे मनोगत चीन , जपान आदी देशांच्या खेळाडूंचे मानसिक दडपण आमच्यावर असायचे . सिंधू यांनी चीन , जपानसह सर्वच प्रथितयश देशांच्या खेळाडूंवर अनेक वेळा मात केल्यामुळे आमच्यात सकारात्मक वृत्ती निर्माण झाली , असे आंतरराष्ट्रीय बॅडमिंटनपटू एच . एस . प्रणॉय याने सांगितले . ‘‘जागतिक स्तरावर माझ्याबरोबरच पारुपल्ली कश्यप , अजय जयराम आदी खेळाडूंना पुरुष गटात अन्य देशांची मक्तेदारी संपवण्यात यश मिळाले आहे . अन्य देशांच्या खेळाडूंना आमच्या कामगिरीची दखल घ्यावी लागत आहे . आम्ही अनेक बलाढय़ खेळाडूंवर मात करीत आहोत . याचे श्रेय सायना व सिंधू यांच्याकडे जाते , ’’ असे प्रणॉय याने सांगितले . तो पुढे म्हणाला , ‘‘जागतिक सुपर सीरिज स्पर्धामध्ये मी प्रथमच भाग घेतला होता . त्या वेळी अनेक मोठे मोठे खेळाडू पाहून आपल्याला त्यांच्याबरोबर खेळण्याची संधी मिळणार का , असा प्रश्न आमच्या मनात येत असे . आता आम्हाला नेहमीच त्यांच्याशी सामना खेळण्याची संधी मिळत आहे आणि आम्ही त्यांना पराभूत करीत आहोत . गेल्या दोन - तीन वर्षांमध्ये अनेक भारतीय खेळाडू विविध वयोगटात आंतरराष्ट्रीय स्तरावरील स्पर्धामध्ये अव्वल दर्जाची कामगिरी करू लागले आहेत . हा बॅडमिंटन क्षेत्रात झालेला मोठा बदल आहे . ’’ ‘‘आम्ही ऑलिम्पिकमध्ये भाग घेत होतो , तेव्हा पदक मिळवणे शक्य नसल्यामुळे त्याबाबत फारसा विचार मनात येत नसे . ऑलिम्पिकचे स्मृतिचिन्ह मिळाले की आम्हाला समाधान वाटत असे . आता आपल्या खेळाडूंचा दर्जा उंचावला आहे . ते ऑलिम्पिक पदक मिळवू लागले आहेत व त्याबाबत सकारात्मक विचार करू लागले आहेत ही आनंददायी गोष्ट आहे , ’’ असे राष्ट्रीय प्रशिक्षक पुल्लेला गोपीचंद यांनी सांगितले .


खेळाडूंना नोकरीची हमी देण्याच्या महत्त्वाच्या मुद्द्यावर लक्ष केंद्रीत करून माजी क्रिकेटवीर सचिन तेंडुलकर याने बहुराष्ट्र कंपन्यांनी खेळाडूंना नोकऱया द्यायला हव्यात , असे आवाहन केले . सचिन म्हणाला की , खेळाडू दिवसभर आपल्या खेळावर लक्ष केंद्रीत करून खूप मेहनत घेत असतात . मात्र , आर्थिक अडचणींचा सामना करावा लागत असल्याने काही प्रतिभावान खेळाडू नेहमी दुर्लक्षित राहतात . सध्याच्या स्पर्धेच्या जगात रोजगाराची हमी असणे खूप कठीण असताना बहुराष्ट्रीय कंपन्यांनी पुढाकार घेऊन प्रतिभावान खेळाडूंना नोकरीची हमी द्यायला हवी . याआधीच्या काळात खेळाडूंना नोकरीची हमी होती , पण सध्याचे चित्र बदलले आहे . रोजगार मिळवण्याच्या स्पर्धेत टीकून राहणे जिकरीचे होऊन बसले आहे . वाचाः सचिनच्या दत्तक गावाचा कायापालट मुंबई पोलीस जिमखाना आयोजित क्रिकेट स्पर्धेच्या पारितोषिक वितरणाच्या कार्यक्रमात सचिन उपस्थित होता . त्यावेळी बोलत असताना सचिनने युवा खेळाडूंना मार्गदर्शन देखील केले . खेळाडूंच्या मनात रोजगाराची चिंता निर्माण होत असली तरी त्याचा जास्त विचार न करता आपल्याला ज्याची आवड आहे . त्यावर लक्ष केंद्रीत करावे . खेळाडूंनी आपला खेळात जास्तीत जास्त कशी सुधारणा होईल यावर भर द्यायला हवा आणि मुंबईतील क्रिकेटचे वातारण पाहता येथे खूप सकारात्मकता दिसून येते . मुंबईतील खेळाडू कौशल्याच्या बाबतीत कुठे कमी पडतात असे अजिबात नाही . प्रतिभावान खेळाडू मुंबई क्रिकेटने घडवले आहेत . खेळाडू तयार होत असले तरी सध्या नोकरीची हमी मिळण्याचे प्रमाण कुठेतरी घसरत जात असल्याचे दिसून येते , असे सचिन म्हणाला . वाचाः आहे मनोहर तरी . . पारितोषिक वितरणाचा कार्यक्रम झाल्यानंतर उपस्थितांना संबोधित करताना सचिनने बहुराष्ट्रीय आणि खासगी कंपन्यांना जाहीर आवाहन केले . सचिन म्हणाला , बहुराष्ट्रीय कंपन्यांना पुढे येऊन खेळाडूंना आधार द्यायला हवा , त्यांना नोकरीची हमी द्यावी , असे या व्यासपीठावरून सर्व कंपन्यांना आवाहन करतो .


महिला क्रिकेट सामन्यांना तुरळक गर्दी होण्याचे खापर भारतीय संघाची कर्णधार मिताली राज हिने स्पोर्ट्स वाहिन्यांवर फोडले . महिला क्रिकेट सामने टेलिव्हिजनवर दाखवले जात नसल्यानेच सामन्यांना प्रेक्षकवर्ग कमी असल्याचे मिताली राजचे म्हणणे आहे . दक्षिण आफ्रिकविरुद्धची मालिका जिंकल्यानंतर मितालीची एका स्थानिक वृत्तवाहिनीने मुलाखत घेतली . ”भारतात क्रिकेटसाठी प्रेक्षकवर्ग खूप असतो . पण तुम्ही खेळाचं सादरीकरण कसं करता यावर त्याची लोकप्रियता अवलंबून आहे . जर तुम्ही द्विपक्षीय मालिका खेळत असाल तर सामन्याचे प्रक्षेपण होणं महत्त्वाचं आहे . सामना पाहण्यासाठी प्रेक्षक उत्सुक असतात पण ते त्यांच्यापर्यंत पोहोचवलचं जात नाही हे दुर्देव आहे . ” , असे मिताली राज म्हणाली . आयर्लंड , झिम्बाब्वे , भारत आणि दक्षिण आफ्रिका यांच्यात खेळविण्यात आलेल्या मालिकेत भारतीय संघाने अंतिम फेरीत द . आफ्रिकेवर ८ विकेटने विजय प्राप्त करून मालिका जिंकली . भारतीय संघाने गेल्या पाच सामन्यांमध्ये द . आफ्रिकेचा चार वेळा पराभव केला . पण अंतिम फेरीसाठी मैदानात तुरळक गर्दी होती .


एका संगीत नाटकातील मुख्य भूमिकेसाठी त्यांची निवड झाली होती . नाटकाच्या तालमी सुरु झाल्या . पण संगीत नाटक अकादमीची शिष्यवृत्ती मिळाल्याने त्यांनी नाटक सोडण्याचा निर्णय घेतला . तसे घडले नसते तर मराठी संगीत रंगभूमीला एक चांगला अभिनेता - गायक मिळाला असता . लहानपणी गावात भजनाचे कार्यक्रम करणाऱ्या त्यांनाही भविष्यात शास्त्रीय व नाटय़ संगीत हाच आपला श्वास आणि ध्यास होईल असे वाटले नव्हते . पण जिद्द , परिश्रम , रियाज आणि गुरुंचे आशिर्वाद यामुळे ज्यांनी शास्त्रीय व नाटय़संगीतात आपले स्वतंत्र स्थान निर्माण केले ते ज्येष्ठ गायक पं . प्रभाकर कारेकर आजच्या ‘ पुनर्भेट ’ चे मानकरी आहेत . आपण अभिनेते होता होता कसे राहून गेलो याविषयी बोलताना पं . कारेकर म्हणाले , शास्त्रीय गायन , नाटय़संगीत आणि मैफलींमुळे नाव झाल्यानंतर मला ही संधी चालून आली होती . विद्याधर गोखले लिखित ‘मदनाची मंजिरी’ या नाटकातील मुख्य भूमिकेसाठी मला विचारणा झाली . मी ही हो म्हटले आणि नाटकाच्या तालमी सुरु झाल्या . पण त्याच वेळी केंद्र शासनाच्या संगीत नाटक अकादमीची शिष्यवृत्ती मला मिळाली . केंद्र शासनाची ती शिष्यवृत्ती मानाची समजली जाते . शिष्यवृत्ती की नाटक यापैकी एकाची निवड मला करायची होती आणि मी शिष्यवृत्ती स्वीकारायचे ठरवले . गोखले अण्णांना तसे सांगितले . सुरुवातीला ते रागावले . मग तुम्हीच सांगा मी काय करू ? , असा प्रश्न त्यांना केल्यानंतर मी घेतलेल्या निर्णयाचे त्यांनीही स्वागत केले . त्यानंतर संगीत नाटक आणि अभिनय सुटला तो सुटला . पुन्हा काही त्याकडे वळलो नाही . पुढे शास्त्रीय व नाटय़ संगीत गायन यावरच लक्ष केंद्रित करायचे ठरवले आणि माझ्याकडून उत्तमात्तील उत्तम असे गाणे रसिक श्रोत्यांना देण्याचा मी प्रामाणिक प्रयत्न केला , असं ते म्हणतात . कारेकर हे मुळचे गोव्याचे . म्हापसा हे कारेकर कुटुंबियांचे मूळ गाव . पण कारेकर कुटुंबीय मडगाव येथे स्थायिक झाल्याने प्रभाकर कारेकर यांचे शालेय शिक्षण मडगावच्या नोवेरा हायस्कूल येथे झाले . कारेकर यांच्या घराण्यात गाणे नव्हते किंवा गाण्याचा पिढीजात वारसाही त्यांना लाभला नाही . पण प्रभाकर कारेकर यांचे वडील जनार्दन कारेकर यांना गाण्याची हौस व आवड होती . त्यांच्या घरी दर गुरुवारी भजनाचा कार्यक्रम व्हायचा . गावातील मंडळीही त्यात सहभागी असायची . भजनाच्या त्या कार्यक्रमात पं . कारेकरही सहभागी होत असत . पण पुढे गाणे हाच आपला श्वास व ध्यास होणार आहे याची त्यांना स्वतःलाही कल्पना नव्हती . आयुष्यात गाणे कसे आले , या बाबतच्या आठवणीला उजाळा देताना पं . कारेकर यांनी सांगितले , एकदा वर्गात बसलो असताना त्या बेंचवर हाताने काहीतरी वाजवत होतो . आमच्या शिक्षकांनी ते पाहिले आणि शाळेत शिकायला येतो की बाकडे वाजवायला ? , अशा शब्दांत मला खडसावले . पण त्यांनी ते बरोबर लक्षात ठेवले आणि पुढे त्यांनीच ‘काय रे घरी भजने म्हणतोस ना , मग शाळेच्या स्नेहसंमेलनात गाणी म्हणशील का ? ’ , असे विचारले . मला हो म्हणण्यावाचून पर्याय नव्हता . पं . सुरेश हळदणकर यांनी गायलेली दोन नाटय़पदे मी तयार केली . ती गायलो आणि श्रोत्यांचा खूप चांगला प्रतिसाद मिळाला . वन्स मोअरही घेतला . मडगावातील काही प्रतिष्ठित मान्यवरही या स्नेहसंमेलनाला उपस्थित होते . त्यांनी माझ्या वडिलांना हा खूप छान गातो , त्याला गाणे शिकवा , असे सांगितले . स्नेहसंमेलनातील माझ्या त्या गाण्यांमुळे मला गोव्यात होणाऱ्या विविध उत्सवातून भजने गाण्यासाठी लोक बोलवायला लागले . हा गाणे चांगले गातो तर त्याला मुंबईला पाठवा , असेही काही परिचितांनी वडिलांना सांगितले . मी आणि माझा मोठा भाऊ नारायण आम्हा दोघांना मुंबईला पाठवायचा प्लॅन वडिलांनी तयार केला . गोव्यात तेव्हा पोर्तुगीजांची राजवट होती . त्यामुळे गोव्याची हद्द ओलांडून महाराष्ट्राच्या हद्दीत प्रवेश करणे मोठे कठीण होते . पण वडिलांनी नियोजनानुसार सर्व सुरळीत पार पाडले आणि वडिलांसह आम्ही बेळगावमार्गे मुंबईत पोहोचलो . वडिलांचे एक मित्र माहिमला राहात होते . आमची दोघांची राहण्याची सोय तिथे झाली . जरा स्थिरस्थावर झाल्यानंतर वडील मला पं . सुरेश हळदणकर यांच्याकडे घेऊ न गेले . माझ्या मुलाला तुम्ही शिकवावे , अशी विनंती वडिलांनी हळदणकर यांना केली . त्यांनी माझे गाणे ऐकले आणि मी याला शिकवेन , असे त्यांनी वडिलांना सांगितले . अशा प्रकारे पं . सुरेशबुवांकडे माझे गाण्याचे शिक्षण सुरु झाले . एके दिवशी मी कुठे राहतो ? , असे त्यांनी विचारल्यावर माहीमला असे उत्तर दिले . त्यावर उद्यापासून आमच्या घरी राहायला यायचे , असा प्रेमळ आदेशच त्यांनी दिला . दहा वर्षे त्यांच्याकडे राहून मी गाणे शिकलो . या काळात शास्त्रीय गायन ऐकायला व शिकायला मिळाले . पं . हळदणकर हे नाटकातूनही काम करत असत . शास्त्रीय संगीताच्या मैफलीही व्हायच्या . त्यांच्या मैफलीत तंबोरा धरायचीही संधी मला मिळाली . त्यानंतर पं . जितेंद्र अभिषेकी यांच्याकडेही शास्त्रीय गायनाचे धडे गिरवले . पं . अभिषेकी बुवांकडे मी नऊ वर्षे शिकलो . त्यानंतर पं . सी . आर . व्यास यांच्याकडेही काही वर्षे गाणे शिकलो . त्यांची गायन शैली वेगळी होती . व्यास बुवांकडेही भरपूर राग , ठुमरी , भजने शिकायला मिळाली . पं . हळदणकर व पं . अभिषेकी या दोघांचीही गाण्याची शैली भिन्न होती . अभिषेकी बुवांचे गाणे गंभीर , शांत तर हळदणकर बुवांचे गायन तडफदार होते . पं . हळदणकर , पं . अभिषेकी , पं . व्यास या तीनही गुरुंकडून जे घेतले , शिकलो त्याला प्रचंड रियाजाची जोड देत माझा अभ्यास सुरु ठेवला व माझी वेगळी शैली निर्माण केली . परमेश्वर किंवा नियती काहीतरी ठरवते आणि योग्य वेळ येताच ते आपल्याला मिळते . माझ्या बाबतीतीतही तसे झाल्याचे सांगून कारेकर म्हणाले , गाण्याचे शिक्षण झाल्यानंतर छोटे - मोठे गाण्याचे कार्यक्रम , मैफली करायला सुरुवात केली होती . गणेशोत्सवातही कार्यक्रम व्हायला लागले . मला आठवतेय माझी पहिली जाहीर मैफल ठाण्याला झाली होती . त्या कार्यक्रमाची बिदागी मला किती मिळाली असेल ? , सांगितले तर खरे वाटणार नाही . अवघे शंभर रुपये माझे पहिले मानधन होते . कार्यक्रम , मैफली करत होतो . लोकांना माझे नाव माहिती झाले पण म्हणावी अशी खास अशी संधी अजूनही मिळाली नव्हती . पण ती संधी माझे मित्र लालजी देसाई आणि पु . ल . देशपांडे यांच्यामुळे मला मिळाली . पुल यांनी ‘शाकुंतल ते सौभद्र’ असा एक कार्यक्रम बसवला होता . पं . भीमसेन जोशी , वसंतराव देशपांडे , माणिक वर्मा , ज्योत्स्ना भोळे आणि अन्य काही दिग्गज गायक या कार्यक्रमात गाणार होते . लालजीनी पुलंना माझे नाव सुचविले आणि प्रभाकरलाही या कार्यक्रमात संधी द्यावी , अशी विनंती केली . पुलंनी भेटायला बोलावले व काही गाऊ न दाखवायला सांगितले . पुलंना माझे गाणे आवडले आणि तुला या कार्यक्रमात घेतले , असे सांगितले . ‘प्रिये पाहा’ व ‘नच सुंदरी करु कोपा’ अशी दोन नाटय़पदे मला म्हणायची होती . स्वतः पुलंनी ती गाणी माझ्याकडूनच बसवून घेतली . रवींद्र नाटय़ मंदिरात कार्यक्रम होता . भाऊ साहेब बांदोडकर यांच्यासह अनेक मान्यवर उपस्थित होते . कार्यक्रमात माझे गाणे सगळयात शेवटी ठेवले होते . ‘प्रिये पाहा’ या नाटय़पदाला एक तान घेतली आणि टाळ्यांचा जो काही कडकडाट झाला त्यातच मला गाण्याची पावती मिळाली . कार्यक्रम संपल्यानंतर बांदोडकर यांनी खूप छान गायलास , असे सांगून कौतुक केले . त्यानंतर मी मूळचा गोव्याचा आहे हे त्यांना कळल्यानंतर पुढे आमचा स्नेह अधिक वृद्धींगत झाला . पुण्यातील सवाई गंधर्व महोत्सवात गाणे सादर करायला मिळणे हा मोठा बहुमान असतो . एका वर्षी कारेकर यांना ती संधी मिळाली . रात्री अकरा वाजता गाणे होईल असे त्यांना सांगण्यात आले . त्यांनी काही राग तयार केले . पण पहाटेचे दोन वाजले तरी त्यांचा नंबर काही लागला नाही . पहाटे चार वाजता आता तुम्हाला बसायचे आहे , असा निरोप त्यांना दिला गेला आणि त्यांनी पूर्ण तयारीनीशी राग ‘अहिर भैरव’ गायला सुरुवात केली . आप्पा जळगावकर ( संवादिनी ) व चंद्रकांत कामत ( तबला ) हे त्यांना संगीतसाथ करत होते . राग गायनानंतर आप्पांनी कारेकर यांना एखादे नाटय़पद म्हणायला सांगितले . कारेकर यांनी ‘प्रिये पाहा . . ’ म्हणायला सुरुवात केली आणि ते ही गाणे रंगले . रसिकांनी छान प्रतिसाद दिला . सवाई गंधर्व महोत्सवातील या संधीने त्यांना महाराष्ट्रात ओळख मिळाली . ‘प्रिये पाहा’ ही कारेकर यांची प्रकाशित झालेली पहिली ध्वनिमुद्रिका . ‘एचएमव्ही’ कंपनीने ती काढली होती . पुढे कारेकर यांनी गायलेली नाटय़पदे , भजने , शास्त्रीय गायन आदींच्या अनेक ध्वनिमुद्रिका प्रकाशित झाल्या . महाराष्ट्रासह देशात आणि परदेशातही पं . कारेकर यांच्या दहा हजारांहून अधिक मैफली व कार्यक्रम आजवर झाले आहेत . पं . हळदणकर , पं . अभिषेकी व पं . व्यास बुवा असे तीन गुरु कारेकर यांना लाभले . त्या सर्वाचे कारेकर यांच्या आयुष्यात महत्वपूर्ण स्थान आहे . या तीनही गुरुंच्या प्रती आदर आणि कृतज्ञता म्हणून ते दरवर्षी शास्त्रीय गायन आणि वादनाचा ‘स्वरांजली’ हा कार्यक्रम करतात . कारेकर यांनी स्थापन केलेल्या ‘स्वरप्रभा विश्वस्त न्यास’तर्फे गेली १६ वर्षे हा सांगितिक आदरांजलीचा कार्यक्रम होत आहे . अनेक दिग्गज गायक व वादकांनी या कार्यक्रमात आपली हजेरी लावली आहे . संगीत हे संगीत आहे . एखादा राग दीर्घकाळ गाऊ नही रसिकांना आनंद देता येतो आणि तीन मिनिटांच्या गाण्यातूनही गायक तेवढाच आनंद रसिकांना देतो . पण शास्त्रीय संगीत सर्व संगीताचे मूळ आहे . त्याचे जतन आणि संवर्धन करण्यासाठी काही व्यक्ती व संस्था प्रयत्न करत आहेतच पण त्याला राज्य व केंद्र शासनाचीही साथ मिळाली पाहिजे . सध्याच्या वाहिन्यांवर गाण्याच्या कार्यक्रमांचे किंवा नृत्याचे ‘रिअॅलिटी शो’ होतात तसे फक्त आणि फक्त शास्त्रीय संगीताला वाहिलेले रिअॅलिटी शो झाले पाहिजे , असे पं . कारेकर सांगतात . मध्य प्रदेश शासनाचा मिळालेला ‘तानसेन’ पुरस्कार तसेच संगीत नाटक अकादमीचा जाहीर झालेला पुरस्कार हा आयुष्यातील सर्वोच्च आनंदाचा क्षण असल्याचे त्यांना वाटते . आजवर शास्त्रीय संगीत व नाटय़संगीत क्षेत्रात मी जे काही थोडेफार काम केले त्याची ही पावती असल्याचे कारेकर यांनी सांगितले . वयाच्या ७४ व्या वर्षांत असलेल्या पं . कारेकर यांनी आता वयोपरत्वे कार्यक्रम व मैफली कमी केल्या आहेत . तरुण पिढीला आणि लहान मुलांना शास्त्रीय संगीताचे मार्गदर्शन ते करतात . घरी शिकवणी वर्गही घेतात . पत्नी प्रतिभा , एक मुलगी , दोन पुत्र , सुना , जावई व नातवंडे असा त्यांचा परिवार आहे . शास्त्रीय संगीतात रियाजाला खूप महत्व आहे . तो प्रचंड करा आणि तुमच्या गुरुंवर श्रद्धा ठेवा , असा सल्ला ते या क्षेत्रात येणाऱ्या नव्या पिढीला देतात . आयुष्याच्या या टप्प्यावर मागे वळून पाहताना मनात काय भावना आहेत , असे विचारले असता कारेकर म्हणाले , संगीताने मला जे काही दिले , मिळाले , त्यात मी समाधानी , आनंदी व कृतार्थ आहे . आजवर संगीत जगलो , जगत आहे आणि यापुढेही जगणार आहे . संगीत हाच माझा श्वास आणि ध्यास आहे .


कुपोषण आणि मद्यपानामुळे भारताच्या दक्षिणेकडील राज्यांमध्ये क्षयरोगाचे ( टीबी ) प्रमाण वाढत असल्याचा इशारा संशोधकांनी दिला आहे . अमेरिकेच्या बोस्टन युनिव्हर्सिटी स्कूल ऑफ मेडिसीन ( बीयूएसएम ) आणि तामिळनाडूच्या जवाहरलाल वैद्यकीय संस्थेने याबाबत अधिक संशोधन केले . दक्षिण भारतातील राज्यांमध्ये अतिप्रमाणात घेतले जाणारे मद्य आणि क्षयरोग यांचा परस्पर संबंध असल्याचे त्यांना आढळून आले . यासाठी त्यांनी मोठय़ा प्रमाणावर क्षयरोगाच्या रुग्णांचा अभ्यास केला . प्लॉस वन या नियतकालिकामध्ये हे संशोधन प्रसिद्ध करण्यात आले आहे . क्षयरोगग्रस्त रुग्णांचा घरातील लोकांशी आलेला संबंध आणि रक्तातील मार्करचा यामध्ये अभ्यास करण्यात आला . पुद्दुचेरी आणि तामिळनाडूच्या क्षयरोग रुग्णांची इतर भागांतील लोकांशी तुलना करण्यात आली . यातील जवळपास ६१ टक्क्यांपेक्षा अधिक महिलांना उपासमार अथवा कुपोषण झाल्यामुळे क्षयरोग झाला . तर अधिक प्रमाणात मद्यपान केल्यामुळे ७५ टक्के पुरुषांना क्षयरोग झाल्याचे संशोधकांना आढळून आले . अंदाजानुसार , जगभरामध्ये प्रतिवर्षी १० . ६ दशलक्ष लोक क्षयरोगाला बळी पडतात . यामध्ये भारताचे प्रमाण ७५ टक्के अधिक असल्याचे संशोधकांनी सांगितले . जागतिक आरोग्य संघटनेने क्षयरोगाबाबत अधिक संशोधन करण्याची गरज व्यक्त केली असून , त्या पाश्र्वभूमीवर हे संशोधन हाती घेण्यात आले होते . भारत सरकारने नुकतेच क्षयरोग रुग्णांच्या पौष्टिक आहाराची काळजी घेण्याबाबत मार्गदर्शक तत्त्वे जाहीर केली आहेत . कुपोषण आणि अधिक मद्यपान केल्यामुळे क्षयरोग होत असून त्यावर आवश्यक ते उपाय करण्याची गरज संशोधनामध्ये व्यक्त करण्यात आली आहे .


हैदराबादच्या राजीव गांधी आंतरराष्ट्रीय स्टेडियमवर सनरायझर्स हैदराबाद विरुद्ध दिल्ली डेअरडेव्हिल्स असा सामना सुरू आहे . डेव्हिड वॉर्नरच्या नेतृत्त्वाखालील हैदराबादच्या संघाने प्रथम फलंदाजी करत दिल्लीसमोर १९२ धावांचे आव्हान उभारले . हैदराबादकडून यावेळी केन विल्यमसन आणि शिखर धवन यांनी १३६ धावांची महत्त्वपूर्ण भागीदारी साकारली . विल्यमसन , धवनच्या प्रत्येक चौकार आणि षटकारावर स्टेडियमवर चाहत्यांचा जल्लोष सुरू होता . हैदराबादच्या संघाला प्रोत्साहन देण्यासाठी आज प्रेक्षकांमध्ये एक खास स्टार प्रेक्षक देखील उपस्थित होता . भारताला बॅडमिंटनमध्ये ऑलिम्पिक रौप्यपदक जिंकून देणारी पी . व्ही . सिंधू प्रेक्षक म्हणून उपस्थित होती . सनरायझर्स हैदराबाद संघाची जर्सी परिधान केलेल्या सिंधूने पॅव्हेलियनमधून सनरायझर्सच्या फलंदाजीचा आनंद लुटला . सिंधूला काही दिवसांपूर्वी सिंगापूर ओपन सुपर सीरिजमध्ये उपांत्यपूर्व फेरीत पराभवाला सामोरे जावे लागले होते . स्पेनच्या कॅरोलिना मारिन हिने सिंधूला पराभूत केले . तत्पूर्वी , सिंधूने इंडियन ओपन सुपर सीरिजमध्ये मारिन हिला अंतिम फेरीत धूळ चारून स्पर्धेच्या विजेतेपदावर नाव कोरले होते .


गेल्या काही महिन्यांपासून व्हॉट्सअॅप झपाट्याने आपल्या अॅपमध्ये बदल करत आहे . व्हॉट्सअॅप वापरणं अधिक फायदेशीर व्हावं यासाठी वेळोवेळी व्हॉट्सअॅपने नवनवे फिचर्स आणले आहेत . आता व्हॉट्सअॅप आणखी एक मोठं फिचर आणण्याच्या तयारीत असून त्याची चाचणी सुरू आहे . या फिचरनुसार युजर्सना व्हॉट्सअॅपमध्येच यूट्युब व्हिडिओ पाहता येणार आहे . याआधी व्हॉट्सअपवर यूट्युब व्हिडिओची एखादी लिंक ओपन करण्याचा तुम्ही प्रयत्न केलात तर वेगळी टॅब ओपन व्हायची . पण नव्या फिचरनुसार व्हॉट्सअॅप विंडोमध्येच युजर्सना ते व्हिडिओ पाहता येणार आहे . WABetaInfo ने दिलेल्या माहितीनुसार यासाठी चाचणी सुरू असून लवकरच हे फिचर व्हॉट्सअॅपमध्ये अपडेट होणार आहे . हे व्हिडिओ युजर्सना फुल स्क्रिन करून देखील पाहता येणार आहे . तसेच चॅट करता करता देखील युजर्स ते व्हिडिओ पाहू शकतात असेही या वेबसाईटने दिलेल्या माहितीत म्हटलं आहे . पण समजा युजर्स दुसऱ्या चॅटवर गेलेच तर हे व्हिडिओ प्ले होणं बंद होऊ शकतं असंही या बातमीत म्हटलं आहे . सध्या तरी आयफोनमध्ये हे फिचर उपलब्ध असणार आहे . अँड्राईड फोनमध्ये मात्र हे फिचर केव्हा येईल हे मात्र समजू शकले नाही . वाचा : व्हॉट्सअॅपमध्ये लवकरच नवीन फिचर येणार आहे याव्यतिरिक्तही व्हॉट्सअॅपने काही दिवसांपूर्वी वेगळे फिचर आणले होते . या अपडेटनुसार व्हॉट्सअॅपवर युजर्सना १०० एमबीची फाईल शेअर करता येणार आहेत . तसेच व्हॉट्सअॅपवर अनेकदा फोटो पाठवताना त्याची क्वालिटी ही कमी होते असंही युजर्सची तक्रार आहे . तेव्हा फोटोंची क्वालिटी जास्तीत जास्त चांगली असावी यासाठी देखील व्हॉट्सअॅप प्रयत्न करणार आहे .


मध्यमवर्गीय कुटुंबात वाढलेल्या आपल्या सर्वांसाठी अमेरिकेत स्थायिक होणं म्हणजे आयु , ्याची इतिकर्तव्यता मानली जाते . या ना त्या मार्गाने परदेशी शिक्षण घेत अमेरिकेमध्ये जाण्याची जवळपास सगळ्यांची इच्छा असते . एकदा का अमेरिकेत नोकरी मिळाली , की घोडं गंगेत न्हायलं अशा प्रकारचं समाधान सगळ्यांच्या चेहऱ्यावर असतं . पण अमेरिकेमध्ये शिक्षण घेतलेला एक तरूण भारतात येतो आणि त्याच्या मूळ गावी चक्क शेती करायला लागतो असं उदाहरण फारसं दिसत नाही . पण तेलंगणातल्या एका तरूणाने हे करून दाखवलं आहे . भगत कुमार या तरूणाने अमेरिकेत एक युनिव्हर्सिटीमध्ये एमबीए केलं . आणि काही काळ काँम्प्युटर प्रोफेशनल म्हणून कामही केलं . जगातल्या अनेक मोठमोठ्या कंपन्या त्याचे क्लायंट्स होते . पण तेच ते काम केल्यानंतर त्याला त्या कामाचा कंटाळा आला आणि त्याने थेट भारतात येत त्याच्या मूळगावी आॅरगॅनिक शेती करायचा निर्णय घेतला . असा निर्णय घेणं हे फार मोठं पाऊल असतं . कारण गलेलठ्ठ पगाराची नोकरी सोडत शेतीसारख्या बेभरवश्याच्या क्षेत्रात उतरणं यासाठी फार विचारपूर्वक पाऊल उचलावं लागतं . पण अशा सगळ्या बाबींचा योग्य विचार करून भगत कुमारने तेलंगणामधल्या त्याच्या गावी परतायचा निर्णय घेतला . तिथे त्याची वडिलोपार्जित जमीन होती . त्यावर त्याने ग्रीनहाऊस बांधत शेती करायला सुरूवात केली . पण साधी शेती करायची म्हटलं तर त्यासाठी सरकार दरबारी हेलपाटे घालावे लागतात , तेही त्याने घातले आणि सगळ्या परवानग्या मिळवल्या . आज त्याच्या आॅरगॅनिक शेतीमध्चे १२००० किलो काकडीचं पीक येतं आहे . त्याचप्रमाणे त्याच्या शेतीत कोथिंबीरसुध्दा तो पिकवतोय . सुरूवातीला त्याच्या शेती करण्याच्या निर्णयावर हसणारे त्याचे मित्र आणि त्याच्या गावातल्या गावकऱ्यांचे डोळे भगत कुमारच्या या यशाने दिपले आहेत . करिअर बदलायचं म्हटलं की त्या निर्णयामागे अनेक गोष्टी दडलेल्या असतात . आर्थिक स्थैर्यासोबतच अनेक प्रश्न अशावेळी निर्माण होत असतात . पण या सर्व बाबींचा नीट विचार करून ‘कॅलक्युलेटेड रिस्क’ घेतली , की असा प्रयोगही यशस्वी होतो आणि आपल्यावर निरनिराळ्या कारणांसाठी टीका करणारी तोंडं आपलीच स्तुती करू लागतात .


मधुमेहावर नियंत्रण मिळविण्यासाठी मधुमेहग्रस्त अनेक उपाय करतात . मात्र दररोजच्याा शारीरिक कसरती , व्यायाम आणि शारीरिक वजनावर नियंत्रण मिळविल्यास मधुमेह आटोक्यात येऊ शकतो , असे आरोग्यतज्ज्ञांनी सांगितले . बदलत्या जीवनशैलीचा अट्टहास न करता सर्वसाधारण जीवनशैली अवलंबल्यास टाइप टू मधुमेहावर नियंत्रण मिळविता येऊ शकते . त्यासाठी वजनावर नियंत्रण मिळविले पाहिजे , नियमित व्यायाम केला पाहिजे आणि सकस आहार घेतला पाहिजे , असे जागतिक आरोग्य संघटनेचे भारतातील प्रतिनिधी हेंक बेकादम यांनी सांगितले . ‘जागतिक आरोग्य दिना’निमित्त नवी दिल्लीत एका विशेष कार्यक्रमाचे आयोजन करण्यात आले होते , त्या वेळी बेकादम बोलत होते . मधुमेह नियंत्रणात ठेवण्यासाठी तंबाखूलाही प्रतिबंध केला पाहिजे , असेही त्यांनी सांगितले . ‘इंटरनॅशनल डायबेटीज फेडरेशन अॅटलास : २०१५’च्या एका अहवालानुसार भारतात जवळपास ६९ . २ दशलक्ष लोकांना मधुमेह आहे , तर लोकसंख्येच्या अध्र्याहून अधिकजण मधुमेह या आजाराबाबतच अनभिज्ञ असून २० ते ७० वयोगटातील ८ . ७ टक्के लोकांना मधुमेह झाल्याचा अंदाज आहे . २०१४ मध्ये झालेल्या मृत्यूची एकूण आकडेवारी पाहता ९ . ८ टक्के मृतांपैकी २ टक्के मृत्यू हे मधुमेह आणि त्यातून उद्भवणाऱ्या विविध समस्यांमुळे झालेले आहेत . बेकादम यांच्या म्हणण्यानुसार , मधुमेहावर नियंत्रण मिळविण्यासाठी आरोग्य केंद्रामध्ये या आजाराची तात्काळ तपासणी करणाऱ्या यंत्रणा , रुग्णांना परवडणाऱ्या दरात त्याचे निदान आणि उपचारांसोबतच रुग्णांची स्वयंव्यवस्थापन करण्याची इच्छाशक्ती महत्त्वाची आहे . कारण भारतात ३० ते ६९ वयोगटातील मधुमेहाच्या विकारांमुळे झालेल्या मृत्यूंमध्ये ७९ हजार ५०० पुरुष आणि ५१ हजार ७०० महिलांचा समावेश आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


10 ' मधून वादग्रस्त होऊन बाहेर पडलेले स्वामी ओम यांचा एका बिकनी घातलेल्या मॉडेलसोबतचा व्हिडिओ सोशल नेटवर्किंगच्या माध्यमातून व्हायरल झाला असून , ते पुन्हा एकदा चर्चेत आले आहेत . सोशल नेटवर्किंगवर व्हायरल झालेल्या व्हिडिओमध्ये स्वामी ओम दिसत असून , बिकनी घातलेली मॉडेलसोबत ते नृत्य करताना दिसत आहे . संबंधित व्हिडिओ हा आगामी एका चित्रपटामधील दृश्य असल्याचे स्वामी ओम यांनी सांगितले . व्हिडिओ व्हायरल झाल्यानंतर नेटिझन्सनी स्वामी ओम यांच्यावर टीका करणे सुरू केले आहे . स्वामींसमोर एक मॉडेल बिकनी घालून नृत्य करत आहे , हे स्वामींना कसे चालू शकते ? सन्यासी असल्याचे विसरले आहेत का ? एका वृत्तवाहिनीने स्वामी ओम यांच्याशी संपर्क साधला असता ते म्हणाले , ' मी कोणतेही चुकीचे काम केलेले नाही . तुम्ही जे काही पाहिले ते तर काहीच नाही . मी ठरवले तर शारीरिक संभोग करून एका वेळेला हजार मुलींना थकवेल . परंतु , माझ्या इंद्रियांवर माझे संपुर्ण नियंत्रण आहे . ' स्वामी ओम यांनी वृत्तवाहिनीशी लाईव्ह बोलताना बिग बॉसमधील अनुभवासह अनेक वादग्रस्त वक्तव्ये केली आहेत . यामुळे पुन्हा एकदा ते चर्चेत आले आहेत .


गतविजेते जर्मनी , बलाढ्य स्पेन यांना सराव सामन्यात चढ - उतार अनुभवावे लागत असताना ब्राझीलने मात्र धडाकेबाज कामगिरी कायम ठेवली आहे . महत्त्वाचे म्हणजे त्यांचा स्टार नेमार केवळ तंदुरुस्तीच नव्हे , तर फॉर्मही सिद्ध करत आहे . विश्वकरंडक फुटबॉल स्पर्धेच्या पात्रता सामन्यात ब्राझीलने ऑस्ट्रियाचा 3 - 0 असा धुव्वा उडवला . नेमार , गॅब्रियस जिसस आणि कुटिन्हो यांनी गोल केले . पाच वेळा विजेतेपद मिळवणाऱ्या ब्राझीलने या सामन्यात पूर्वार्धात सावध खेळ केला . प्रतिस्पर्धी ऑस्ट्रियाच्या ताकदीचा अंदाज घेतला आणि उत्तरार्धात आपली ताकद दाखवली . हे सराव सामने नेमारची तंदुरुस्ती पडताळण्यासाठी महत्त्वाचे आहेत . फेब्रुवारीत त्याला दुखापत झाली होती . तेव्हापासून तो स्पर्धात्मक फुटबॉलपासून दूर आहे . गेल्या आठवड्यात झालेल्या क्रोएशियाविरुद्धच्या सामन्यात नेमार उत्तरार्धात मैदानात आला होता आणि गोलही केला होता . नेमार , जिसस , कुटिन्हो आणि विलियन ही चौकडी ब्राझीलकडून प्रथमच एकत्रित खेळली . या चौघांवर मुख्य स्पर्धेत ब्राझीलची मदार असेल . ऑस्ट्रियाने गेल्या आठ सामन्यांत अपराजित राहण्याची मालिका गुंफली ; त्यातच गेल्या आठवड्यातील सराव सामन्यात त्यांनी गतविजेत्या जर्मनीचा पराभव केला होता ; परंतु विश्वकरंडक स्पर्धेस पात्र न ठरल्यामुळे त्यांच्यासाठी गमावण्यासारखे काहीच नव्हते . नेमारला 83 व्या मिनिटाला सबस्टिट्यूट करण्यात आले ; परंतु तोपर्यंत त्याला ऑस्ट्रियाकडून टार्गेट करण्यात आले . ऍलेकसॅंडर ड्रागोविकने पाठीमागून त्याला टॅकल केले . त्यामुळे पडलेल्या नेमारला काही काळासाठी मैदानावर उपचार करण्यात आले . नेमारने 63 व्या मिनिटाला गोल केला . सहा मिनिटांनंतर कुटिन्होसाठी रॉब्रेटो फिर्मिनोने संधी तयार केली . मुख्य स्पर्धेत ब्राझीलची सलामी येत्या शनिवारी स्वीत्झर्लंडविरुद्ध होत आहे . गटामध्ये त्यांचे सामने कॉस्टारिका आणि सर्बियाविरुद्ध होणार आहेत .


‘मॉम’ या चित्रपटातील ‘ओ सोना तेरे लिये’ हे गाणं नुकतंच प्रदर्शित करण्यात आलं आहे . बॉलिवूडची मिस ‘हवा हवाई’ म्हणून ओळखली जाणारी अभिनेत्री श्रीदेवी या चित्रपटात मुख्य भूमिकेत दिसणारे आहे . तिच्यासोबतच सजल अली , नवाजुद्दीन सिद्दीकी , अक्षय खन्ना या कलाकारांच्यासुद्धा या चित्रपटात महत्त्वपूर्ण भूमिका असणार आहेत . सावत्र आई आणि मुलीच्या नात्यावर या चित्रपटातून भाष्य केलं जाणार असल्याचं म्हटलं जात आहे . या चित्रपटाचं एकंदर कथानक पाहता प्रेक्षकांना नव्या धाटणीचा चित्रपट पाहायला मिळणार आहे . मुख्य म्हणजे या चित्रपटातील नुकतच प्रदर्शित झालेलं ‘ओ सोना तेरे लिये’ हे गाणं पाहता अनेकांनाच त्यांच्या जीवनातील ‘मॉम फॅक्टर’ किती महत्त्वाचा आहे याचा अंदाज येत आहे . ‘फादर्स डे’च्या वातावरणात ‘मॉम’ चित्रपटाचं हे गाणं प्रदर्शित होणं हा निव्वळ योगायोगच म्हणावा लागेल . पण , हा योगायोग अनेकांनाच भावतोय हेसुद्धा तितकच खरं . इर्शाद कामिल लिखित या गाण्याला ए . आर . रेहमानने संगीतबद्ध केलं आहे . तर , रेहमान आणि साशा तिरुपती यांनी ते गायलं आहे . रेहमानच्या आवाजातील आर्ततेमुळे गाण्याचे भाव अक्षरशः हृदयाचा ठाव घेत आहेत . वाचा : जाणून घ्या अनुराग कश्यपच्या २३ वर्षीय गर्लफ्रेंडविषयी… दरम्यान , २०१२ मध्ये आलेल्या ‘इंग्लिश विंग्लिश’ चित्रपटानंतर श्रीदेवीचा हा दुसरा चित्रपट आहे . बोनी कपूर यांनीच या चित्रपटाची निर्मिती केली आहे . रवी उदयवार दिग्दर्शित ‘मॉम’ श्रीदेवीचा ३०० वा चित्रपट आहे . ‘मॉम’ हा चित्रपट ७ जुलैला प्रदर्शित होणार आहे . सुरूवातीला हा चित्रपट सैफ अली खानचा ‘शेफ’ आणि श्रद्धा कपूर हिचा ‘हसीना - द क्वीन ऑफ मुंबई’ या दोन चित्रपटांसोबत १४ जुलैला प्रदर्शित करण्यात येणार होता . पण काही कारणास्तव ‘मॉम’च्या निर्मात्यांनी हा चित्रपट एक आठवडा आधीच प्रदर्शित करण्याचा निर्णय घेतला .


मराठी चित्रपटसृष्टीमध्ये सध्या नवनवीन कलाकार पदार्पण करत असून दिप्ती धोत्रे असंच एक नाव आहे . मराठी चित्रपटसृष्टीत नव्याने पदार्पण केलेल्या दिप्तीने आतापर्यंत काही चित्रपटांमध्ये काम केलं असून तिचा अभिनय प्रेक्षकांच्या पसंतीत उतरत आहे . ‘डोंब’ , ‘धारा ३०२’ या चित्रपटातील छोट्याशा भूमिकांनंतर महेश मांजरेकर दिग्दर्शित ‘मी शिवाजी पार्क’ आणि नुकत्याच प्रदर्शित झालेल्या ‘मुळशी पॅटर्न’ मधून तिने सर्वांचे लक्ष वेधून घेतलं आहे . त्यामुळे दिप्तीने चित्रपटसृष्टीमध्ये तिचं स्थान निर्माण करण्यास सुरुवात केल्याचं पाहायला मिळत आहे . ‘मला लहानपणापासूनच अभिनयाची आवड होती आणि या क्षेत्राबद्दल आकर्षणही होते , याच ओढीने मनोरंजन क्षेत्रात पदार्पण केले . सुरुवातीला एडिटर म्हणून काम केल्यानंतर अभिनयाची संधी चालून आली . वेगवेगळ्या चित्रपटांतून मला वैविध्यपूर्ण भूमिका साकारायला मिळणं ही माझ्यासाठी खरंच मोठी अचिव्हमेंट आहे . मला विश्वास आहे की , मी साकारत असलेल्या भूमिका प्रेक्षकांना नक्कीच आवडतील , असं दिप्ती म्हणाली . दरम्यान , दिप्ती लवकरच ‘सर्वनाम’ , ‘भोंगा’ , भिरकीट’ या आगामी चित्रपटांमध्ये महत्त्वपूर्ण भूमिकेत दिसणार आहे . तसेच आगामी ‘विठ्ठल’ चित्रपटातही तिच्या नृत्याची झलक प्रेक्षकांना पहायला मिळणार आहे . विशेष म्हणजे आणखी बऱ्याच चित्रपटांमध्ये दिप्तीच्या अभिनयाचे रंग दिसणार आहेत .


मानसिक आरोग्य संतुलित राखण्यासाठी चहा किंवा कॉफीपान लाभदायक असल्याचे नुकत्याच एका संशोधनात स्पष्ट झाले असून संशोधकांनी त्यास दुजोरा दिला आहे . कॉफीपानामुळे मेंदूला होणाऱ्या विविध आजारांचा धोका कमी होत असल्याचे संशोधकांचे म्हणणे आहे . अमेरिकेतील इंडियाना विद्यापीठातील संशोधकांनी मेंदूतील एन्झायमच्या निर्मितीसाठी आवश्यक १ , २८० संयुगांचा सखोल अभ्यास केला . एनएमएनएटी - २ - एन्झायमच्या निर्मितीसाठी आवश्यक असलेल्या २४ संयुगांचाही यात समावेश आहे . एनएमएनएटी - २ संयुग मेंदूतला मानसिक आजार , तणावांपासून मुक्त ठेवण्यात महत्त्वाची भूमिका बजावत असते . तसेच , वाढत्या वयात मेंदूशी संबंधित होणाऱ्या विविध विकारांना नियंत्रित ठेवण्यातही या संयुगाचा मोलाचा वाटा असतो . मेंदूच्या विकारांमध्ये अल्झायमर , पार्किन्सन्स आणि हंटिंग्टन यांचा प्रामुख्याने समावेश आहे , असे संशोधकांनी सांगितले . मेंदूतील एन्झायमची पातळी वाढविल्यास या विकारांवर नियंत्रण ठेवणे शक्य असते , असे हुई - चेन लू यांनी सांगितले . चहा किंवा कॉफीपानामुळे मेंदूतील एन्झायमची पातळी वाढविण्याबरोबरच मेंदूची कार्यक्षमता वाढविण्यासही मदत होत असल्याचे या अभ्यासातून स्पष्ट झाले आहे . हे संशोधन ‘सायन्टिफिक रिपोर्ट्स’ या मासिकात प्रसिद्ध झाले आहे .


" मासूम ' चित्रपटातील " लकडी की काठी . . . काठी पे घोडा ' गाण्यावर नाचणारी छोटी ऊर्मिला मातोंडकर आठवत असेलच . लहान भावांबरोबर नाचतानाचे तेव्हाचे तिचे चेहऱ्यावरील निरागस भाव आजही नजरेसमोरून तरळतात . प्रत्यक्षातही ऊर्मिलाला लहान मुलांबद्दल विशेष प्रेम आहे . रुची नारायण यांच्या " हनुमान दा दमदार ' चित्रपटात " लकडी की काठी . . . ' गाण्याचे रिक्रिएशन करण्यात आलंय . त्याचं लॉंचिंग नुकतंच झालं . ऊर्मिलाही तेव्हा उपस्थित होती . ती म्हणाली , " मी स्वतःला खूप नशीबवान समजते . खूप कमी वयात मला गुलजार , शबाना आझमी , शेखर कपूर , नसिरुद्दीन शहा आदी दिग्गज कलाकारांबरोबर काम करायला मिळालं . हे गाणं आजच्या मुलांनाही खूप आवडतंय अन् त्यावर ती आनंदाने नाचतातही . गुलजारजींचे बोल कोणत्याही काळात अगदी ताजेच वाटतात . ' आजही भर्मिलाला अनेक जण " मासूम ' मधली घोडावाली मुलगी म्हणून ओळखतात . माझ्या आजूबाजूची छोटी मुलं आजही आपल्या बोबड्या भाषेत मला विचारतात , की " आप वो ही लकली घोलावाली लडकी हो ना ? ' असा किस्सा ऊर्मिलानेच सांगितला . " लहान मुलांसाठी चित्रपट बनवण्यासाठी खूप स्कोप आहे . तरीही त्यांच्यासाठी खूप कमी चित्रपट बनवले जातात . मला याचं खूपच वाईट वाटतं , ' अशी खंतही ऊर्मिलाने बोलून दाखवली .


माझी नखं छान वाढत नाहीत , वाढली की मधेच तुटतात , त्यांना शाईनही नाही अशा तक्रारी मुलींकडून सर्रास केल्या जातात . मुलीच्या सौंदर्यातील महत्त्वाची गोष्ट समजल्या जाणाऱ्या नखांबाबत तरुणींना कायमच काळजी असते . आपली नखं सुंदर दिसावीत असे प्रत्येकीलाच वाटत असते . पण मग यासाठी नेमके काय करायचे हे माहित नसते . त्यामुळे नखे सुंदर दिसावीत यासाठी सेलिब्रिटी मेक - अप आर्टीस्ट आश्मीन मुंजाळ आणि त्वचारोगतज्ज्ञ रिधी आर्या यांनी दिलेल्या या काही खास टीप्स… १ . ऑलिव्ह ऑईल आणि लिंबाच्या रसाचे मिश्रण – एक टी स्पून ऑलिव्ह ऑईल आणि लिंबाच्या रसाचे काही थेंब एकत्र करून यांचे मिश्रण लखांना हलक्या हाताने चोळावे . हे मिश्रण नखांमध्ये मुरु द्यावे . सकाळी उठल्यावर तुमच्या नखांना वेगळीच चमक आलेली असेल . २ . मिठाचे उपचार – दोन टीस्पून सी सॉल्ट घेऊन त्यामध्ये दोन थेंब लिंबाचा रस किंवा तेल घालावे . हे मिश्रण कोमट पाण्यात घालावे आणि यामध्ये हात १० ते १५ मिनिटे ठेवावेत . हे आठवड्यातून दोन वेळा केल्यास नखांचा पोत सुधारतो . ३ . बिअर थेरपी – अर्धा कप बिअरमध्ये कोमट केलेले अर्धा कप ऑलिव्ह ऑईल आणि अॅपल व्हीनेगर घालून मिश्रण बनवावे . या मिश्रणात १० मिनिटे हात ठेवून बसावे . त्यामुळे मिश्रण नखांमध्ये मुरते आणि नखे चांगली दिसतात . ४ . अंड्यातील बलक आणि दूध – नखे चांगली राहण्यास ओलावा गरजेचा असतो . त्यासाठी अंड्याचे बलक आणि दूध यांचे मिश्रण करुन ते नखांना लावल्यास फायदेशीर ठरते . हे मिश्रण रात्रभर ठेवावे . ५ . व्हॅसलिन – वेगवेगळ्या प्रकारच्या त्वचेच्या समस्यांसाठी पेट्रोलियम जेली उपयुक्त असते . त्याचप्रमाणे नखे चांगली होण्यासाठीही याचा उपयोग होतो . आरोग्यदायी नखांसाठी दिवसातून एकदा नखांना व्हॅसलिन लावल्यास फायद्याचे ठरते . ६ . हर्बल मास्क – एक टी स्पून कॅमोमाईल आणि पेपरमिंट टी गरम पाण्यात अर्धा किंवा एक तास ठेवा . यातील औषधी वनस्पती काढून टाकून त्यात काही थेंब ऑलिव्ह ऑईल आणि दोन टी स्पून गव्हाचे पीठ घाला . हे मिश्रण व्यवस्थित भिजवून घ्या आणि नखांना लावा . वाळल्यानंतर अर्धा ते एक तासाने काढून टाका . ७ . नेलपॉलिश रिमूव्हरचा वापर टाळा – नेलपॉलिश रिमूव्हरमध्ये बऱ्याच रसायनांचा वापर केलेला असतो . ही रसायने त्वचेला घातक ठरु शकतात . त्यामुळे कमी दर्जाच्या नेलपॉलिश रिमूव्हरपेक्षा पर्फ्युम किंवा नैसर्गिक रिमूव्हरचा वापर करा . ८ . खोबरेल तेलाचा मसाज – खोबरेल तेलाने नखांना हलके मालिश करा . यामुळे अगदी काही वेळात तुमची नखे स्वच्छ आणि तुकतुकीत झाल्याचे तुम्हाला दिसेल .


तारुण्यात पदार्पण केल्यावर त्यानंतरच्या आयुष्याच्या प्रत्येक टप्प्यावर आपल्यातील सगळ्यांनाच आर्थिक घडी सांभाळावी लागते . यामध्ये अनेक गुंतागुंती असतात . आपण मिळवत असलेले उत्पन्न आपल्या गरजेनुसार योग्य पद्धतीने खर्च करणे आणि त्याच्या बचतीचे चांगले नियोजन करणे आवश्यक असते . यामध्ये खर्च करण्याबरोबर बचतीचा घटक सर्वाधिक महत्त्वाचा असतो . कशाप्रकारे बचत केल्यास ती तुमच्या फायद्याची आहे याचा ठराविक काळाने आढावा घेणे आवश्यक आहे . पाहूयात याविषयीचे काही महत्त्वाचे मुद्दे १ . तुम्हाला गरज आणि चैन यांतील फरक कळतो आणि जीवनाचा आनंद घेण्यासाठी दोन्हीची काळजी कशी घ्यावी हे तुम्हाला माहीत आहे . २ . तुमच्या मिळकतीचा एकच स्रोत नाही . नवनवीन गोष्टी करण्यासाठी तुमची शिकण्याची तयारी आहे आणि आपल्या नियमित कामाशिवायही तुम्ही इतर गोष्टी करुन आपले उत्पन्न वाढवू शकता . ३ . तुम्ही कराविषयक नीट तरतूद करता . आर्थिक वर्ष संपण्याची वाट न पाहता गरजेप्रमाणे कर वाचवण्यासाठी गुंतवणूक करता . तुम्हाला तुमच्या ८०सी आणि ८०डी गरजा तोंडपाठ आहेत . ४ . तुम्ही कर - कार्यक्षम गुंतवणुकी करता . तुम्ही इक्विटी म्युचुअल फंड आणि पीपीएफ यांना प्राधान्य देता . तुम्हाला याबाबत पुरेशी माहिती आहे . ५ . तुमच्या वाहनांचा व्यापक विमा केलेला आहे . तुम्ही तृतीय पक्षी विम्याशिवाय वाहन चालवत नाही कारण तुम्हाला माहीत आहे कायद्याप्रमाणे हा विमा आवश्यक आहे . ६ . तुम्ही आर्थिक मालमत्तांमध्ये गुंतवणूक करता . तुम्हाला स्थावर मालमत्ता किंवा सोने यांसारख्या भौतिक मालमत्तेपेक्षा म्युचुअल फंड्स , ईटीएफ , पीपीएफ अधिक आवडतात . ७ . तुम्हाला चलनवाढीचा सध्याचा दर माहीत आहे . चलनवाढीचा तुमच्या पैशावर होणारा परिणाम तुम्ही जाणता . म्हणूनच तुम्ही अशा मालमत्तांमध्ये गुंतवणूक करता ज्यातून तुम्हाला चलनवाढीच्या दरापेक्षा अधिक परतावा मिळेल . ८ . तुम्हाला चक्रवाढ दर समजतो . तुम्हाला माहीत आहे की , आपल्या गुंतवणुकीचा फायदा लगेच घेतला नाही तर ती गुंतवणूक दीर्घकालानंतर संपत्ती निर्माण करेल . ९ . तुम्ही दर महिन्यात गुंतवणूक करता . तुम्ही कर वाचवण्यासाठी घाईघाईने गुंतवणूक करण्यासाठी आर्थिक वर्ष संपण्याची वाट पाहत नाही . १० . डिजिटल युगात वावरत असल्याने तुम्ही यूपीआय , ई - वॉलेट्स आणि नेट बँकिंग वापरणे सुरू करण्यासाठी चलनबंदीची वाट बघितली नाही . तुम्ही इतरांनासुद्धा विनारोख आर्थिक व्यवहार करण्यात मदत करता . ११ . तुम्ही तुमच्या खात्यांमध्ये नामनिर्देशन केलेले आहे . तुमची बँक खाती , गुंतवणुकी , विमा पॉलिसी इत्यादींमध्ये स्पष्ट नामनिर्देशन झालेले आहे आणि तुमच्या मृत्यूनंतर काय करायचे हे त्या नामनिर्देशित व्यक्तींना माहीत आहे . १२ . तुम्ही रिटायरमेंटसाठी बचत करीत आहात . तुम्हाला माहीत आहे की , रिटायरमेंट एखादी अंधुक , फार नंतर होणारी अशी घटना नाही ज्याची काळजी इतरांनी करायला हवी . तुम्ही तुमच्या दीर्घ मुदतीच्या आर्थिक गरजांसाठी गुंतवणूक सुरू केलेली आहे . १३ . तुमचे मृत्युपत्र तयार आहे . तुमच्या आश्रितांनी तुमच्या संपत्तीची वाटणी कशी करावी यासाठी तुम्ही स्पष्ट दिशानिर्देश दिलेले आहेत . आदिल शेट्टी , सीईओ , बँक बझार


२०१७ सालच्या चॅम्पियन्स करंडकात पाकिस्तानने भारतावर मात करत चॅम्पियन्स करंडकाचा किताब आपल्याकडे खेचून आणलाय . अंतिम सामन्यात सरफराजच्या संघाने कोहलीच्या टीम इंडियाचा १८० धावांनी दणदणीत पराभव केला . अंतिम सामन्यात पाकिस्तानने दिलेल्या ३३९ धावसंख्येचा पाठलाग करताना भारताची फलंदाजी पुरती ढेपाळली . बांगलादेशविरुद्धच्या सामन्यात धावांची टांकसाळ उघडणारे रथी - महारथी फलंगाज एका मागोमाग एक हजेरी लावत परत तंबूत गेले . भारताकडून एकट्या हार्दीक पांड्याने झुंज देण्याचा प्रयत्न केला . रोहीत शर्मा , विराट कोहली या दोघांनाही मोहम्मद आमीरने झटपट बाद करुन भारताच्या फलंदाजीचा कणाच मोडून टाकला . शिखर आणि युवराज सिंहने भारताचा डाव सावरण्याचा प्रयत्न केला खरा , मात्र मोठा फटका खेळण्याच्या नादात ते दोघेही बाद झाले . यानंतर भरवशाचा महेंद्रसिंह धोनी काही खास कामगिरी करु शकला नाही . अवघ्या ४ धावा करत तो ही बाद झाला . यानंतर हार्दीक पांड्याने भारतासाठी विजयाच्या आशा पल्लवीत केल्या . त्याने ७ व्या विकेटसाठी रविंद्र जाडेजासोबत ८० धावांची भागीदारी केली . या खेळीदरम्यान पांड्याने अर्धशतकी खेळीही केली . ७६ धावांच्या खेळीत पांड्याने ४ चौकार आणि ६ षटकारही ठोकले . दरम्यान सामना जिंकण्याची पल्लवीत झालेली आशा भारतीय खेळाडूंनी स्वतः विझवून टाकली आहे . चोरटी धाव घेताना जाडेजा आणि पांड्यात नसलेल्या ताळमेळामुळे पांड्या धावचीत झाला . यानंतर पांड्याने आपली नाराजी मैदानावर प्रकट करुन दाखवली . आघाडीचे ६ फलंदाज माघारी परतल्यानंतर हार्दीक पंड्याने भारताकडून झुंज कायम ठेवली होती . रविंद्र जाडेजासोबत पांड्याने अर्धशतकी भागिदारी केली . यादरम्यान पांड्याने आपलं अर्धशतकही पुरं केलं . केवळ ४३ चेंडुंत पांड्याने ७६ धावांची खेळी केली . यात ४ चौकार आणि ६ षटकारांचा समावेश होता . शादाब खानच्या गोलंदाजीवर पांड्याने लागोपाट ३ षटकार ठोकले . त्यामुळे भारताच्या संपुष्टात आलेल्या आशा काही काळ पुन्हा पल्लवीत झाल्या होत्या . पांड्यापाठोपाठ जाडेजाही तंबूत परतल्याने पाकिस्तानने भारताला या सामन्यात पूरतं मागे ढकललं . यानंतर उरलेल्या फलंदाजांनी मैदानावर केवळ हजेरी लावण्याचं काम केल्यामुळे पाकिस्तानला विजयासाठी फारसे प्रयत्न करावे लागले नाही . पाकिस्तानकडून हसन अली आणि मोहम्मद आमीरने प्रत्येकी ३ - ३ बळी घेतले . त्यांना शादाब खानने २ बळी घेत चांगली साथही दिली . पाकिस्तानी क्षेत्ररक्षकांनीही त्यांच्या गोलंदाजांना चांगली साथ दिली . याआधी ३३९ धावसंख्येचा पाठलाग करताना भारताचा निम्मा संघ माघारी परतला आहे . भारतीय गोलंदाजांप्रमाणे भारताच्या सर्व फलंदाजांनी आझ निराशा केली . मोहम्मद आमीरने भारताच्या तीन फलंदाजांना दणके देत माघारी पाठवलं . बांगलादेशविरुद्धच्या सामन्यातला शतकवीर रोहीत शर्मा एकही धाव न काढता बाद झाला . पाठोपाठ आपल्या दुसऱ्याच षटकात आमीरने कोहलीची भंबेरी उडवली . एका चेंडुवर विराटचा झेल स्लिपमधल्या खेळाडूने सोडला , मात्र यानंतर लगेच दुसऱ्या चेंडुवर विराट कोहली बाद झाला . यानंतर शिखर धवनने युवराज सिंहच्या साथीने काहीकाळ डाव सावरण्याचा प्रयत्न केला , मात्र तो ही आमीरचा शिकार झाला . युवराज सिंहने महेंद्र सिंह धोनीच्या साथीने भारताचा डाव सावरण्याचा प्रयत्न केला . मात्र शादाब खानच्या गोलंदाजीवर युवराज पायचीत झाला . पाठोपाठ भरवशाचा महेंद्रसिंह धोनी १६ चेंडुत अवघ्या ४ धावा काढून बाद झाला पाठोपाठ केदार जाधवही शादाब खानच्या गोलंदाजीवर बाद झाला आणि भारताच्या उरल्या सुरल्या आशाही संपुष्टात आल्या . त्याआधी पाकिस्तानने भारतासमोर ३३९ धावांचं डोंगराएवढं आव्हान ठेवलं आहे . सलामीवीर फखार झमानचं शतक , हसन अली आणि मोहम्मद हाफीजच्या अर्धशतकी खेळीच्या जोरावर पाकिस्तानने एवढी मोठी मजल मारली . महत्वाच्या सामन्यात भारताचे गोलंदाज पुन्हा ढेपाळले . भुवनेश्वर कुमारचा अपवाद वगळता सर्व गोलंदाजांना आजच्या सामन्यात मार पडला . फखार झमान आणि अझर अली यांनी पहिल्या विकेटसाठी तब्बल १२८ धावांची भागीदारी करत भारतीय आक्रमणामधली हवाच काढून टाकली . सलामीवीर फखार झमानने भारतीय गोलंदाजांची पिसं काढत शतकी खेळी केली . रविचंद्रन अश्विनच्या गोलंदाजीवर स्विप शॉटवर एक खणखणीत चौकार ठोकत फखारने आपलं शतक साजरं केलं . याच १२ चौकार आणि ३ खणखणीत षटकारांचा समावेश होता . यानंतर हार्दीक पंड्याच्या गोलंदाजीवर मोठा फटका खेळण्याच्या नादात रविंद्र जाडेजाकडे झेल देत माघारी परतला . भारताचे सर्व प्रमुख गोलंदाज फखार झमानच्या रडारवर होते . फखारने आश्विन आणि जाडेजाला मारलेले काही षटकार तर खरचं पाहण्यासारखे होते . भारताचे सर्व प्रमुख गोलंदाज ही जोडी फोडण्यात अपयशी ठरले . अखेर दोन्ही फलंदाजांमधे झालेल्या घोळामुळे अझर अली धावचीत झाला आणि पाकिस्तानीची पहिली जोडी फुटली . अझर अलीने ५९ धावांची खेळी केली . पहिले दोन बळी गेल्यानंतर बाबर आझम आणि शोएब मलिकने मधला काही काळ चांगले फटके खेळले . मात्र शोएब मलिक मोठा फटका खेळण्याच्या नादात बाद झाला . भुवनेश्वर कुमारने शोएब मलिकला बाद केलं . यानंतर सेट झालेल्या बाबर आझमलाही केदार जाधवने युवराजकरवी झेलबाद केलं . या सामन्यात सर्व गोलंदाजांंना मार पडत असतानाही विराट कोहलीने केदार जाधवला तब्बल ४० व्या षटकादरम्यान गोलंगाजीसाठी बोलावलं मात्र तोपर्यंत वेळ निघून गेली होती . बाबर आझमने ४६ धावांची खेळी केली . यानंतर मात्र इमाद वासिम आणि मोहम्मद हाफीज यांनी पाकिस्तानला ३०० धावांचा टप्पा पार करुन दिला . हाफीजने ३७ चेंडुंमध्ये ५७ धावांची तुफानी खेळी केली . यामध्ये ४ चौकार आणि ३ षटकारांचा समावेश होता . आजच्या सामन्यात सर्वच गोलंदाजांनी निराशा केली . जलदगती गोलंदाजांची होत असलेली धुलाई पाहून कोहलीने ८ व्या षटकातच अश्विनला पाचारण केलं , मात्र अझर अलीने लाँग ऑफला उत्तुंग षटकार खेचत आपण आज पूर्ण तयारीनिशी उतरलो असल्याचं सांगून दिलं . यानंतर रविंद्र जाडेजा , हार्दिक पंड्या यांनाही कोहलीने गोलंदाजीसाठी उतरवलं मात्र ही जोडी फोडण्यात त्यांनाही अपयश आलं . याआधी भारतीय कर्णधार विराट कोहलीने नाणेफेक जिंकून गोलंदाजीचा निर्णय घेतला . सुरुवातीची काही षटकं भारतीय गोलंदाजांनी चांगली टाकली , ज्यात पाकिस्तानचे फलंदाज चाचपडताना दिसले . मात्र त्यानंतर पाकिस्तानी फलंदाजांनी भारतीय गोलंदाजांवर चांगलाच हल्ला चढवला . भारताकडून भुवनेश्वर कुमार आणि काही प्रमाणात हार्दिक पांड्याने किफायतशीर गोलंदाजी केली . भुवनेश्वरने आपल्या सुरुवातीच्या ५ षटकांमधली २ षटकं निर्धाव टाकली होती . आपल्या गोलंदाजीत भुवनेश्वरने बाऊंसर्सचा भरणा ठेवला होता , ज्यामुळे त्याला जास्त मार पडला नाही . अखेर भुवनेश्वर कुमारनेच शोएब मलिकचा अडथळा दूर केला . हार्दिक पंड्याने फखार झमानचा महत्वपूर्ण बळी मिळवत १० षटकांमध्ये केवळ ५३ धावा दिल्या . सुरुवातीच्या काही षटकांमध्ये चाचपडत खेळणारे पाकिस्तानी फलंदाज आता मात्र खेळपट्टीवर चांगलेच स्थिरावले . जसप्रीत बुमराहच्या गोलंदाजीवर फखार झमान महेंद्रसिंह धोनीकडे झेल देत माघारी परतला , मात्र तो बॉल नेमका नो - बॉल पडल्यामुळे फखार झमानला जीवदान मिळालं . यानंतर फखार झमान आणि अझर अली यांनी भारतीय गोलंदाजांवर आक्रमण करायला सुरुवात केली . दोन्ही फलंदाजांनी विशेषकरुन बुमरहाला आपलं टार्गेट केलं . फखर झमानने बुमरहाच्या गोलंदाजीवर पूल , हूक आणि स्ट्रेट ड्राईव्हचे काही खास फटके मारत त्याची लयच बिघडवून टाकली . दुसरीकडे भुवनेश्वर कुमारनेही बाजू सावरण्याचा प्रयत्न केला मात्र अझर अलीने त्यालाही काही जोरदार फटके लगावले . त्यामुळे अंतिम सामन्यात पाकिस्तानला गृहीत धरण्याची चूक टीम इंडियाला भोवली की काय असा प्रश्न आता उपस्थित व्हायला लागलाय .


जगभरात अगदी कमी कालावधीत प्रसिद्ध झालेल्या आणि सर्व वयोगटात मोठ्या प्रमाणात वापरल्या जाणाऱ्या व्हॉटसअॅपने नवीन फिचर्स लॉंच केले आहेत . या नव्याने आलेल्या फिचर्समुळे व्हॉटसअॅप वापरणे आणखी सोपे होणार जास्त चांगल्या पद्धतीने कनेक्ट होता येणार आहे . त्यामुळे व्हॉटसअॅपच्या वापरकर्त्यांसाठी ही नक्कीच खूशखबर आहे . सध्या या अॅप्लिकेशन्समध्ये सध्या अनेक पर्याय आहेत पण आता मात्र हे प्रमाण कमी करुन अॅप्लिकेशन वापरणे सोपे व्हावे यासाठी नव्याने बदल करण्यात आले आहेत . सध्या अॅपलचा युजर्ससाठी ‘अल्बम’ आणि ‘फिल्टर्स’ हे दोन पर्याय देण्यात येणार आहेत . अँड्रॉईड युजर्ससाठी आता ही सुविधा कधीपर्यंत देण्यात येईल याची तारीख जाहीर कऱण्यात आलेली नाही , मात्र काही दिवसांतच अँड्रॉईड मोबाईलवरही ही सुविधा उपलब्ध होईल असे सांगण्यात आले आहे . काय आहेत ही नवीन फिचर्स जाणून घेऊयात… १ . अनेकदा एखाद्या ग्रुपवर किंवा कोणा व्यक्तीकडून आपल्याला एकदम चार ते पाच किंवा त्याहून जास्त फोटो आणि व्हिडिओ येतात . हे पाहणे सोपे व्हावे यासाठी नव्याने करण्यात आलेल्या फिचरमध्ये हे फोटो आणि व्हिडिओ आपल्याला थेट अल्बममध्ये पाहता येणार आहेत . या सुविधेमुळे व्यक्तीला हे फोटो आणि व्हिडिओ फुल स्क्रीनमध्ये पाहता येणार आहेत . २ . रिप्लाय देण्यासाठी शॉर्टकटचे फिचरही नव्याने देण्यात आलेल्या सुविधेमध्ये देण्यात आले आहे . आपण ग्रुपवर जास्त प्रमाणात चॅटींग करत असू तर विशिष्ट ग्रुपवर येणारा चॅटचे आपण ट्रॅकींग करु शकणार आहोत , याशिवाय पटकन रिप्लाय करण्याचीही सुविधाही यामध्ये देण्यात आली आहे . अशाप्रकारचे क्वीक रिप्लायचे नवे फिचर व्हॉटसअॅपने आपल्या वापरकर्त्यांसाठी आणले आहे . याआधी व्हॉटसअॅपने अशाचप्रकारे एखादा मेसेज किंवा फोटो फॉरवर्ड करण्याची सुविधा उपलब्ध करुन दिली होती . ३ . अल्बममधून काही फोटो किंवा व्हडिओ सिलेक्ट करायचे असल्यास त्यासाठीही एक चांगली सुविधा देण्यात आली आहे . व्हॉटसअॅप युजर्सने अल्बममध्ये जाऊन उजव्या बाजूला स्वाईप केल्यास फिल्टरचे पर्याय उपलब्ध होऊ शकतील . ४ . आपल्याला एखाद्या व्यक्तीला किंवा एखाद्या ग्रुपवर मेसेज पाठवायचा असेल आणि आपण तो दुसऱ्याच कोणाला पाठवला तर तो डिलीट करण्याचा पर्यायही देण्यात येणार आहे . अनेकदा घाईत असताना अशाप्रकारे चुकून मेसेज वेगळ्या व्यक्तीला जाऊ शकतो . तसे होऊ नये यासाठी मेसेज पाठवल्यानंतर ५ मिनिटांमध्ये हा मेसेज आपल्याला डिलीट करता येऊ शकतो . सध्या व्हॉटसअॅप ५० वेगवेगळ्या भाषांमध्ये वापरले जाते . एकट्या भारतात २० कोटी लोक या अॅप्लिकशनचा वापर करतात . जगभरात दररोज ५ हजार कोटी मेसेज एकमेकांना पाठवले जातात . यामध्ये ३३० कोटी फोटो , ७६ कोटी व्हीडिओ आणि ८ कोटी जीआयएफ पाठविल्या जातात . तरुणांमध्ये व व्हीज्युअल मेसेज पाठविण्याचे प्रमाण जास्त असल्याने हे प्रमाण जास्त आहे .


बहुप्रतिक्षित आणि बहुचर्चित अशा ‘ठाकरे’ चित्रपटाचा ट्रेलर अखेर प्रदर्शित झाला आहे . महाराष्ट्राच्या राजकारणातील हुकमी एक्का समजल्या जाणाऱ्या शिवसेनाप्रमुख बाळासाहेब ठाकरे यांचा जीवनप्रवास या चित्रपटातून उलगडणार आहे . मुंबईत या चित्रपटाच्या ट्रेलर लाँच कार्यक्रम पार पडला . या कार्यक्रमाला शिवसेना पक्षप्रमुख उद्धव ठाकरे , आदित्य ठाकरे , या चित्रपटात बाळासाहेब ठाकरे यांची मुख्य भूमिका साकारणारा नवाजुद्दीन सिद्दिकी यांसह अनेक कलाकार आणि राजकीय धुरंदर उपस्थित होते . नवाजुद्दीनने चित्रपटात बाळासाहेबांची हुबेहूब भूमिका साकारल्याचं या ट्रेलरमध्ये पाहायला मिळत आहे . खासदार संजय राऊत यांनी या चित्रपटाची निर्मिती केली . हिंदी आणि मराठी अशा दोन्ही भाषेत हा चित्रपट प्रदर्शित होणार आहे . राऊत यांनीच पटकथा लिहिली असून अभिजीत पानसे यांनी चित्रपटाचे दिग्दर्शन केले आहे . २३ जानेवारी २०१९ रोजी हा चित्रपट प्रदर्शित होणार आहे . पाहा ट्रेलर - विशेष म्हणजे या चित्रपटाच्या सिक्वलचाही विचार सुरू असल्याचं संजय राऊत यांनी स्पष्ट केलं होतं . ‘बाळासाहेब ठाकरेंचा जीवनप्रवास एका चित्रपटात दाखवू शकत नाही . त्यामुळे या बायोपिकच्या सिक्वलचाही विचार केला असून त्याच्यावरही काम सुरू केलं आहे , ’ असं ते म्हणाले होते .


मॅन्स्यिस्क ( रशिया ) : भारताला जागतिक सांघिक बुद्धिबळ स्पर्धेच्या पुरुष विभागात तुर्कस्तानने 2 - 2 असे बरोबरीत रोखले . महिलांचा रशियाकडून 1 - 3 असा पराभव झाला . सहाव्या फेरीअखेर पुरुष संघ 13.5 गुणांसह पाचव्या स्थानावर आहे . महिला संघ दोन क्रमांक घसरून पाचव्या स्थानावर आहे . त्यांचे 12.5 गुण आहेत . पुढील फेरीत पुरुषांची युक्रेन , तर महिलांची चीनशी लढत होईल . महिलांमध्ये डी . हरिकाने अलेक्झांड्रा कॉस्टेनीयूकशी , तर इशा करवडेने कॅटरिना लॅग्नोशी बरोबरी साधली . पद्मिनी रोऊतला व्हॅलेंटिना ग्युनीना , तर एस . विजयालक्ष्मीला ओल्गा गिर्याने हरवले . पुरुषांमध्ये विदीत गुजराथीने सोलॅक ड्रॅगनशी बरोबरी साधली . परिमार्जन नेगी यानेही मुहम्मद बातुहान दास्तानसह एक गुण वाटून घेतला . अधीबनचा मुस्तफा यिल्माझकडून पराभव झाला , तर के . शशिकिरणने इम्रे कॅनला हरविले .


महिला आणि दागिने हे समीकरण काही वेगळे नाही . दागिन्यांची आवड कोणत्याही वयातील महिलेला तितकीच असते . शृंगाराने सजलेल्या महिलेचे सौंदर्य कायमच खुलून दिसते . काळानुसार दागिन्यांचे स्वरुप बदलले असले तरीही सोन्याच्या दागिन्यांची महिलांमध्ये असणारी आवड आजही तितकीच आहे . नव्याने आलेल्या दागिन्यांमधील डिझाईनबरोबरच मागील काही वर्षात पारंपरिक दागिन्यांचीही मोठी चलती असल्याचे पहायला मिळते . लग्न समारंभात किंवा काही विशेष कार्यक्रमात आपण सोन्याचे दागिने वापरतो , पण नंतर मात्र घाईगडबडीत कपाटात तसेच ठेऊन देता . आता रोज दागिने घालून थोडीच फिरणार आहोत , तेव्हा काही सण समारंभ सोडले तर या दागिन्यांचा वापर आपल्याला होतच नाही . पण हे दागिने जरी वापरात नसले तरी त्याची काळजी घेणंही आवश्यक आहे . अनेक दिवस लॉकरमधून बाहेर न काढलेल्या दागिन्यांची चकाकी कमी होऊ शकते . आणि मग जेव्हा आपल्याला हे दागिने घालण्याची वेळ येते तेव्हाच आपल्याला हे आठवते . असे होऊ नये म्हणून काही सोप्या गोष्टी केल्यास हे दागिने कायम चमकदार दिसून आपण उठून दिसू शकतो . मात्र घरच्याघरी ही काळजी कशी घ्यावी याची माहिती आपल्याला नसते . यासाठी काही खास टिप्स तुमच्यासाठी आणल्या आहेत , ज्याच्या मदतीने तुम्ही आपल्या सोन्याच्या दागिन्यांची चांगल्या पद्धतीने काळजी घेऊ शकता . * सोन्याचे दागिने वापरताना ते सतत रसायनांच्या संपर्कात येणार नाही याची काळजी घ्या . अनेकदा आपण अंगावर दागिने घालूनच आंघोळीला जातो किंवा धुणी भांडी करत असतो . या क्रियेत दागिने हे साबण किंवा शॅम्पूच्या संपर्कात येतात , यामुळे तुमच्या सोन्यावर असलेली झळाळी कमी होऊ शकते . * सोन्याचे दागिने इतर कोणत्याही दागिन्यांसोबत ठेवू नका . शक्यतो प्रत्येक दागिन्यांसाठी वेगळा बॉक्स ठेवा . मोत्याचे , चांदीचे आणि इतर खोट्या दागिन्यांच्या संपर्कात सोन्याचे दागिने आल्यास त्याची चकाकी कमी होऊ शकते . * सोन्याचे दागिने नेहमी मऊ सुती कपड्यात बांधून वेगळे ठेवा . * दागिने साफ करताना लहान मुलांचा ब्रश वापरा . लिक्वेड डिटर्जेंट सोप वापरूनही तुम्ही दागिने साफ करू शकता . पण या ब्रशने ते साफ करताना हळूवारपणे ब्रश फिरेल याची काळजी घ्या . * दागिने वापरून झाले की कापसाच्या बोळ्याने किंवा कपड्याने ते पुसून घ्या आणि कोरडे करून झाल्यानंतरच ते बॉक्समध्ये भरून ठेवा .


भारतीय पथकप्रमुख राकेश गुप्ता यांची ग्वाही ; जागतिक आरोग्य संघटनेकडून जाहीर उपाययोजनांची कठोर अंमलबजावणी होणार ब्राझीलमधील झिका रोगाच्या प्रादुर्भावामुळे जगातील अनेक नामवंत खेळाडू आगामी ऑलिम्पिक क्रीडा स्पर्धेतून माघार घेत असले , तरी भारतीय खेळाडूंची योग्य रीतीने काळजी घेतली जाईल , असे भारतीय पथकप्रमुख राकेश गुप्ता यांनी सांगितले . ‘‘जागतिक आरोग्य महासंघाकडून सहभागी प्रत्येक देशाच्या ऑलिम्पिक महासंघाकडे या रोगाबाबत सविस्तर माहिती आली आहे . या रोगाबरोबरच अन्य काही रोगांपासून कसा बचाव करायचा याबाबतही मार्गदर्शक सूचना आल्या आहेत , ’’ असे गुप्ता यांनी सांगितले . ते म्हणाले , ‘‘ही माहिती आम्ही देशातील सर्व खेळांच्या राष्ट्रीय संघटनांकडे पाठवली आहे . आम्ही प्रत्येक खेळाडूंना रोगप्रतिबंधक औषधे देणार आहोत . तसेच प्रत्येक खेळाडूला पूर्ण बाह्य़ांचा टी शर्ट देणार आहोत . अद्याप कोणत्याही खेळाडूकडून या संदर्भात तक्रार आलेली नाही . त्यामुळे भारतीय खेळाडूंचा तेथील सहभाग सुसह्य़ होईल , अशी मला आशा आहे . ’’ गोल्फमधील जागतिक क्रमवारीतील अव्वल मानांकित खेळाडू जेसन डे याने झिका रोगाच्या कारणास्तव या स्पर्धेतून माघार घेतली आहे . गोल्फमधील अॅडम स्कॉट , लुइस ओस्थुझिन , चार्ल श्वार्तेझेल , ग्रॅहॅम मॅकडोवेल , विजय सिंग , रॉरी मॅकलोराय यांनी यापूर्वीच या स्पर्धेतून माघार घेतली आहे . तिजॉय व्हान गार्डरेन ( सायकलिंग ) , स्टीफन क्युरी ( बास्केटबॉल ) या अमेरिकन खेळाडूंनीही स्पर्धेकडे पाठ फिरविली आहे . ‘‘रिओ येथील स्पर्धेत गतवेळच्या स्पर्धेपेक्षा यंदा पदकांमध्ये दुपटीने वाढ होईल . सायना नेहवाल ( बॅडमिंटन ) , जितू राय ( नेमबाजी ) , विकास कृष्णन ( बॉक्सिंग ) यांच्याबरोबरच टेनिस दुहेरी , तिरंदाजी , कुस्ती , भारतीय पुरुष हॉकी संघाकडूनही पदकांची अपेक्षा आहे . किमान दहा पदकांची आम्ही कमाई करू , ’’ असे गुप्ता यांनी सांगितले . ते पुढे म्हणाले , ‘‘आतापर्यंत शंभर खेळाडूंनी या स्पर्धेची पात्रता पूर्ण केली आहे . त्यामध्ये आणखी १५ ते २० खेळाडूंची भर होईल . गोल्फ , जलतरण व अॅथलेटिक्स या खेळात आणखी खेळाडू पात्रता निकष पूर्ण करतील अशी मला खात्री आहे . ’’ कुस्तीमध्ये सुशील कुमार व नरसिंग यादव या खेळांडूपैकी नरसिंगला भारतीय कुस्ती महासंघाने ऑलिम्पिकला पाठविण्याचा निर्णय घेतला आहे . या निर्णयाबाबत ऑलिम्पिक कांस्य व रौप्यपदक विजेता सुशील कुमार याने तीव्र नाराजी व्यक्त केली होती . तसेच अनेक टीकाकारांनीही कुस्ती संघटकांना लक्ष्य केले आहे . त्याबाबत विचारले असता भारतीय ऑलिम्पिक असोसिएशनचे सरचिटणीस राजीव मेहता म्हणाले , ‘‘कोणत्या मल्लास पाठवायचे याचा सर्वस्वी अधिकार कुस्ती महासंघास आहे . आम्ही त्यामध्ये हस्तक्षेप करू शकत नाही . बॉक्सिंगची राष्ट्रीय संघटना कार्यरत नसली तरी भारतीय खेळाडू राष्ट्रीय ध्वजाखालीच उतरणार आहेत . ’’ ‘‘सिनेअभिनेता सलमान खानने नुकतीच बलात्कार या शब्दावरून अवमानकारक भाषा केली होती . असे असले तरी भारतीय ऑलिम्पिक पथकाचा सदिच्छादूत म्हणून तोच राहणार आहे , ’’ असेही मेहता यांनी सांगितले .


बॉलिवूड अभिनेता अक्षय कुमारने त्याच्या आगामी ‘हाऊसफुल ४’ च्या चित्रीकरणाला सुरुवात केली आहे . या चित्रपटाचं चित्रीकरण जैसलमेर येथे सुरु असून अक्षय चित्रपटासाठी प्रचंड मेहनत घेत असल्याचं पाहायला मिळत आहे . या चित्रीकरणातून वेळ काढत अक्षय अनेक वेळा सेटवरील फोटो , व्हिडिओ शेअर करत असतो . यावेळीदेखील त्याने असाच एक नवा व्हिडिओ शेअर केला आहे . जैसलमेरमध्ये पोहोचल्यापासून अक्षय येथील प्रत्येक अपडेट आपल्या चाहत्यांपर्यंत पोहोचवत आहेत . यामध्येच त्याने आता नवा व्हिडिओ शेअर केला आहे . या व्हिडिओमध्ये अक्षय भर वाळवंटामध्ये सायकल चालवतांना दिसत आहे . विशेष म्हणजे सायकल चालवताना तो काही स्टंटदेखील करत आहे . हा व्हिडिओ अक्षयने इन्स्टाग्रामवर शेअर केला आहे . अक्षयचा हा व्हिडिओ सध्या चांगलाच व्हायरल होत असून सायकल चालवताना अक्षयच्या सायकलचा वेग हळूहळू वाढताना दिसत आहे . मध्येच तो सायकलवरील हात सोडून बॉक्सिंगचे पंच मारण्यास सुरुवात करतो . या व्हिडिओला त्याने ‘Life is about Balance & Stability , as Functional as this may be , PLEASE don’t try this on the Roads’ अशी कॅप्शन दिली आहे . दरम्यान , हा व्हिडिओ शेअर केल्यानंतर कोणीही सायकल चालविताना असा प्रयत्न करु नका असं आवाहनही केलं असून या व्हिडिओला आतापर्यंत साडेसात लाखांपेक्षा अधिक व्ह्युज मिळाले आहेत .


चीनची भिंत भेदत दोन दशकांनंतर आशियाई क्रीडा स्पर्धेतील महिला हॉकीमध्ये अंतिम फेरी गाठण्याची किमया साधणारा भारतीय संघ शुक्रवारी जपानला हरवून तब्बल तीन तपांनंतर सुवर्णपदकावर नाव कोरण्यासाठी उत्सुक आहे . २०१४ च्या इन्चॉन आशियाई स्पर्धेत कांस्यपदक पटकावणाऱ्या भारताने गुरुवारी रोमहर्षक लढतीत चीनचा १ - ० असा पराभव केला आणि अंतिम फेरी गाठली . याआधी १९९८ च्या बँकॉक आशियाई क्रीडा स्पर्धेत भारताने अंतिम फेरी गाठली होती . मात्र कोरियाकडून पराभूत झाल्यामुळे उपविजेतेपदावर समाधान मानावे लागले होते . महिला हॉकीमध्ये भारताने एकमेव आशियाई सुवर्णपदक १९८२मध्ये दिल्लीत जिंकले होते . आतापर्यंतच्या नऊ आशियाई स्पर्धामध्ये भारतीय महिला संघाने एक सुवर्ण , एक रौप्य आणि तीन कांस्य अशी पाच पदकांची कमाई केली आहे . जागतिक क्रमवारीत भारत नवव्या स्थानावर आहे , तर जपान १४ व्या स्थानावर आहे . त्यामुळे भारताचे या सामन्यात पारडे जड मानले जात आहे . साखळीत अपराजित राहताना भारतीय संघाने इंडोनेशिया ( ८ - ० ) , कझाकस्तान ( २१ - ० ) , कोरिया ( ४ - १ ) आणि थायलंड ( ५ - ० ) यांना पराभूत केले . या स्पर्धेत भारताचा बचावसुद्धा अप्रतिम होता . आतापर्यंतच्या तीनशे मिनिटांच्या खेळात प्रतिस्पर्धी संघाला फक्त एकमेव गोल नोंदवता आला आहे . दीप ग्रेस एक्का , दीपिका , गुर्जित कौर , सुनीता लाक्रा आणि रीना खोखर यांनी बचाव फळीत महत्त्वाची भूमिका बजावली . संपूर्ण स्पर्धेतील उत्तम कामगिरीचे श्रेय बचावफळीला द्यायला हवे . फक्त बलाढय़ कोरियाला आमच्याविरुद्ध एकमेव गोल साकारता आला आहे . हीच कामगिरी अंतिम फेरीत खेळताना आमच्यासाठी आत्मविश्वास उंचावणारी आहे . – शोर्ड मरिन , भारताचे प्रशिक्षक